**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΣΩΦΡΟΝΙΣΤΙΚΟΥ ΣΥΣΤΗΜΑΤΟΣ ΚΑΙ ΛΟΙΠΩΝ ΔΟΜΩΝ ΕΓΚΛΕΙΣΜΟΥ ΚΡΑΤΟΥΜΕΝΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 17 Μαρτίου 2025, ημέρα Δευτέρα και ώρα 14.10΄, στην Αίθουσα της Γερουσίας του Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Ειδική Μόνιμη Επιτροπή Σωφρονιστικού Συστήματος και Λοιπών Δομών Εγκλεισμού Κρατουμένων, υπό την Προεδρία του Αντιπροέδρου της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, κ. Παναγή Καππάτου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Προστασίας του Πολίτη «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της – Εκσυγχρονισμός του θεσμού της ηλεκτρονικής επιτήρησης υπόδικων, κατάδικων και κρατούμενων σε άδεια – Ρύθμιση θεμάτων κρατούμενων σε σωφρονιστικά καταστήματα και άλλες διατάξεις» (3η συνεδρίαση).

Στη συνεδρίαση παρέστησαν ο Υφυπουργός Προστασίας του Πολίτη, κ. Ιωάννης Λαμπρόπουλος, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών της Επιτροπών.

Από την Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Παπασωτηρίου Σταύρος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμπατσώλη Κωνσταντίνα, Καραμανλής Αχ. Κωνσταντίνος, Καπετάνος Χρήστος, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Χατζηιωαννίδου Μαρία - Νεφέλη, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λιβανός Μιχαήλ, Γιώργος Ιωάννης, Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Κατσανιώτης Ανδρέας, Σούκουλη – Βιλιάλη Μαρία – Ελένη (Μαριλένα), Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Καραγεωργοπούλου Ελένη, Δημητριάδης Πέτρος, Βαλτογιάννης Διονύσιος, Σαρακιώτης Ιωάννης και Χρηστίδου Ραλλία.

Από την Ειδική Μόνιμη Επιτροπή Σωφρονιστικού Συστήματος και Λοιπών Δομών Εγκλεισμού Κρατουμένων, παρόντες ήταν οι Βουλευτές κ.κ. Διαμαντής Γκολιδάκης, Χρήστος Δερμεντζόπουλος, Αικατερίνη Μονογυιού, Θεοχάρης Θεοχάρης, Μιλτιάδης Χρυσομάλλης, Ανδρέας Κατσανιώτης, Δημήτριος Μαρκόπουλος, Μαρία Συρεγγέλα, Μάξιμος Σενετάκης, Ασημίνα Σκόνδρα, Γεώργιος Σταμάτης, Θεοφάνης Παπάς, Διονύσιος Ακτύπης, Βασίλειος Κόκκαλης, Διαμάντω Μανωλάκου, Βασίλειος Μεταξάς, Ευτυχία Αχτσιόγλου, Τάσος Οικονομόπουλος και Γεωργία Κεφαλά.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών):** Κυρίες και κύριοι, συνάδελφοι, καλησπέρα.

Αρχίζει η κοινή συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης και της Ειδικής Μόνιμης Επιτροπής Σωφρονιστικού Συστήματος και Λοιπών Δομών Εγκλεισμού Κρατουμένων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Προστασίας του Πολίτη «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της – Εκσυγχρονισμός του θεσμού της ηλεκτρονικής επιτήρησης υπόδικων, κατάδικων και κρατούμενων σε άδεια – Ρύθμιση θεμάτων κρατούμενων σε σωφρονιστικά καταστήματα και άλλες διατάξεις».

Σήμερα είναι η τρίτη συνεδρίαση, όπου θα γίνει η κατ’ άρθρον επεξεργασία του σχεδίου νόμου. Πριν προχωρήσουμε στη συζήτηση επί των άρθρων, καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου.

Τον λόγο έχει ο Εισηγητής της Πλειοψηφίας, κ. Ευστάθιος Κωνσταντινίδης.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ (Εισηγητής της Πλειοψηφίας):** Υπερψηφίζουμε, κ. Πρόεδρε.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών):** Τον λόγο τώρα έχει ο Εισηγητής της Μειοψηφίας, κ. Γεώργιος Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ (Εισηγητής της Μειοψηφίας):** Επιφυλασσόμαστε, κ. Πρόεδρε.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών):** Ο Ειδικός Αγορητής του «ΣΥΝΑΣΠΙΣΜΟΥ ΡΙΖΟΣΠΑΣΤΙΚΗΣ ΑΡΙΣΤΕΡΑΣ», ο κ. Μπάρκας, απ’ ότι βλέπω δεν είναι στην Αίθουσα. Θα περιμένουμε να έρθει για να μας πει την ψήφο του.

Θα προχωρήσουμε στον Ειδικό Αγορητή της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Νικόλαο Παπαναστάση.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Το καταψηφίζουμε, κ. Πρόεδρε.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών):** Τον λόγο έχει Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Κύριε Πρόεδρε, επιφυλασσόμαστε για την Ολομέλεια.

Τον λόγο έχει ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Αθανάσιος (Νάσος) Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Κατά, κ. Πρόεδρε.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών):** Τον λόγο τώρα έχει η Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κυρία Ασπασία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Επιφύλαξη για την Ολομέλεια.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών):** Ευχαριστώ.

Τον λόγο έχει η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», κυρία Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, αναμένουμε ακόμα από την τελευταία φορά την απάντηση στο ερώτημα και τοποθέτηση της Προέδρου μας, της Ζωής Κωνσταντοπούλου, επί του γεγονότος ότι δεν θεωρούμε ότι η διαδικασία που ακολουθείται είναι η ορθή και η ενδεδειγμένη. Και σας κάλεσε, να απαντήσετε, στην επανάληψη της συνεδρίασης, νέα συνεδρίαση ουσιαστικά, ακρόασης φορέων, γιατί δεν κατέστη εφικτό να παραστούν, τόσο ο Δικηγορικός Σύλλογος, που κατά την ίδια μέρα έπρεπε να βρίσκεται στο Συμβούλιο της Επικρατείας, για την εκδίκαση της αίτησης ακύρωσης κατά του «τρομερού φορονόμου», του ν. 5073, που θίγει τα δικαιώματα περισσοτέρων ελεύθερων επαγγελματιών, σε σχέση με τα αυθαίρετα τεκμήρια εισοδήματος αφενός, αλλά και για άλλες διατάξεις τους. Οπότε, οι δικηγόροι απείχαν από την εν λόγω διαδικασία, ενώ όφειλαν και θα έπρεπε να είναι εκεί, ως καθ’ ύλην αρμόδιοι συλλειτουργοί της δικαιοσύνης που θα έπρεπε να τοποθετηθούν σε ένα τέτοιο νομοσχέδιο.

Επίσης, απείχαν γιατί αποκλείστηκε στην πραγματικότητα ο Σύλλογος των Εποχικών Πυροσβεστών, καθώς επίσης και οι γυναικείες οργανώσεις για την ισότητα, υπεράσπισης των ανθρωπίνων δικαιωμάτων για την ισότητα, οι οποίες δεν μπόρεσαν να παραστούν, γιατί δεν προσκλήθηκαν. Και μάλιστα, πολλοί από τους φορείς τοποθετήθηκαν ότι δεν προσκλήθηκαν έγκαιρα.

Συνεπώς, η πρόταση της Προέδρου μας, στην οποία δεν δόθηκε καμία απάντηση από το αρμόδιο Υπουργείο, ήταν να γίνει μια νέα συνεδρίαση ακρόασης φορέων και να καταστεί εφικτό να ακουστεί η κοινωνία και να γίνει μια συζήτηση εφ’ όλης της ύλης στον χρόνο που αρμόζει και ενδείκνυται.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών):** Κυρία Καραγεωργοπούλου, επειδή τελείωσε η δεύτερη συνεδρίαση της ακρόασης φορέων, τι ψηφίζετε στη σημερινή διαδικασία επί της αρχής του νομοσχεδίου; Πρέπει να μας πείτε κάτι.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Δεν θεωρούμε ότι είναι ώριμη η χρονική παρούσα στιγμή, αν δεν δοθεί απάντηση στο ερώτημα που τέθηκε από την Πρόεδρο στην προηγούμενη συνεδρίαση και συνεπώς, δεν θα δώσω καμία απάντηση σε ένα ερώτημα το οποίο παρέλκει.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών):** Δεν ψηφίζετε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Προηγείται η απάντηση του Υπουργείου στο ερώτημα που τέθηκε για νέα συνεδρίαση ακρόασης φορέων.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Εγώ σας απαντώ ότι τελείωσε η ακρόαση φορέων.

**ΕΛΕΝΗ ΚΑΡΑΓΕΩΡΓΟΠΟΥΛΟΥ(Ειδική Αγορήτρια της Κ.Ο «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Δεν έγινε με τον ενδεδειγμένο τρόπο….

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Αυτό είναι στην δική σας κρίση.

**ΕΛΕΝΗ ΚΑΡΑΓΕΩΡΓΟΠΟΥΛΟΥ(Ειδική Αγορήτρια της Κ.Ο «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Δεν συναινούμε στις διαδικασίες αυτές του κατεπείγοντος, κατά παραβίαση και των αρχών της καλής νομοθέτησης και των αρχών που βγαίνουν μέσα από τις διατάξεις του Κανονισμού, ούτε οι χρονικές περίοδοι που αφορούν στις συνεδριάσεις των Επιτροπών τηρήθηκαν.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Οπότε δεν θα ψηφίσετε;

**ΕΛΕΝΗ ΚΑΡΑΓΕΩΡΓΟΠΟΥΛΟΥ(Ειδική Αγορήτρια της Κ.Ο «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Σας απάντησα. Δεν έχω κάτι διαφορετικό από αυτό που σας απαντώ. Παρέλκει η απάντηση του Υπουργείου στο ερώτημα που τέθηκε και αιτιολογημένη απάντηση.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Εντάξει, καταγράφεται.

Τον λόγο έχει ο Ειδικός Αγορητής της Κ.Ο «ΣΠΑΡΤΙΑΤΕΣ», κύριος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ(Ειδικός Αγορητής της Κ.Ο «ΣΠΑΡΤΙΑΤΕΣ»):** Επιφύλαξη για την Ολομέλεια, κύριε Πρόεδρε.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Συνεπώς, στο σχέδιο νόμου εκκρεμεί ακόμα μία ψήφος του κυρίου Μπάρκα από τον «ΣΥΡΙΖΑ – ΠΡΟΟΔΕΥΤΙΚΗ ΣΥΜΑΧΙΑ». Όταν θα έρθει, ο κύριος Μπάρκας ή αν δεν έρθει και εκπροσωπηθεί από κάποιον άλλον, θα ακούσουμε την δική του ψήφο.

Με την μέχρι τώρα ψηφοφορία το σχέδιο νόμου του Υπουργείου Προστασίας του Πολίτη «Αναδιοργάνωση της Δομής της Ελληνικής Αστυνομίας και Αναβάθμιση της Εκπαίδευσης του Ένστολου Προσωπικού της. Εκσυγχρονισμός του Θεσμού της Ηλεκτρονικής Επιτήρησης Υποδίκων, Καταδίκων και Κρατουμένων σε άδεια. Ρύθμιση Θεμάτων Κρατουμένων στα Σωφρονιστικά Καταστήματα και άλλες διατάξεις», γίνεται δεκτό επί της αρχής, κατά πλειοψηφία.

Συνεπώς, κυρίες και κύριοι συνάδελφοι, εισερχόμαστε στη συζήτηση επί των άρθρων.

Τον λόγο έχει ο Εισηγητής της Πλειοψηφίας, κύριος Ευστάθιος Κωνσταντινίδης για 8 λεπτά.

**ΕΥΣΤΑΘΙΟΣ ΚΩΣΤΑΝΤΙΝΙΔΗΣ(Εισηγητής της Πλειοψηφίας):** Κύριε Πρόεδρε, κύριε Υφυπουργέ, να σας καλωσορίσουμε στη συνεδρίαση και στο νέο κυβερνητικό σχήμα, ευχόμενοι έτσι εξαιρετική επιτυχία στα νέα σας σημαντικά καθήκοντα σε συνέχεια, μιας πολύ μεστής και ουσιαστικής και αποτελεσματικής θητείας του καλού συναδέλφου του Ανδρέα Νικολακοπούλου από την Ηλεία. Η Πελοπόννησος διαδέχεται Πελοπόννησο, κύριε Υπουργέ. Κύριε Γενικέ Γραμματέα, αγαπητοί συνάδελφοι είναι πραγματικά δύσκολο, σε ένα νομοσχέδιο με 213 άρθρα, του οποίου η ύλη εκτείνεται σε όλα τα πεδία και στα αντικείμενα της Αντεγκληματικής Πολιτικής της χώρας, να την τιθασεύσει κανείς αυτή την ύλη στα πλαίσια μιας συνεδρίασης και να εντοπίσει, να καταγράψει και να αναλύσει τις πολύ ουσιαστικές διατάξεις τις οποίες διαλαμβάνει. Νομίζω ότι μετά την ολοκλήρωση και της τοποθέτησης της έκφρασης γνώμης από τους φορείς, θα έλεγα ότι η αντιμετώπιση των κομμάτων της αντιπολίτευσης απέναντι στη νομοθετική πρωτοβουλία είναι μάλλον «τσιγκούνικη», φειδωλή, πολύ επιφυλακτική, αφού κόμματα απέρριψαν ένα νομοσχέδιο και άλλα επιφυλάχθηκαν για να τοποθετηθούν στη συνέχεια. Ένα νομοσχέδιο, το οποίο έτυχε, σχεδόν θα έλεγα, καθολικής αποδοχής, τουλάχιστον επί της αρχής, σε ότι αφορά τις διατάξεις, τις προβλέψεις του και σε σχέση με τη διάρθρωση και οργάνωση της Ελληνικής Αστυνομίας και σε σχέση με την εκπαίδευση, την Ακαδημία και τις Σχολές της Αστυνομίας, αλλά και σε σχέση με τις άλλες διατάξεις, που αφορούν τόσο στο Σωφρονιστικό Σύστημα όσο και στους ειδικούς κλάδους, που ασχολούνται με τα αντικείμενα, τα οποία επιμελείται, επιλύει η νομοθετική αυτή πρωτοβουλία.

Πραγματικά με ξενίζει, γιατί οι φορείς που προσκλήθηκαν και κατέθεσαν τις απόψεις τους, εξέφραζαν έτσι μια σφαιρικότητα και σε σχέση με τους χώρους προέλευσης και τα αντικείμενα που υπηρετούν, αλλά αν θέλετε και στην ύλη με την οποία ασχολούνται και είναι γεγονός ότι τοποθετήθηκαν πολύ θετικά, ξαναλέω, σε σχέση τουλάχιστον με τις κατευθυντήριες γραμμές και γι’ αυτό ξενίζει η στάση των κομμάτων της Αντιπολίτευσης που ούτε επί της αρχής υπερψηφίζουν τη συγκεκριμένη νομοθετική πρωτοβουλία.

Κατά τα άλλα, σε σχέση με τη συμμετοχή των φορέων που προτάθηκαν και προσκλήθηκαν, νομίζω ότι είναι γνωστό ότι κινούμαστε σε έναν αριθμό γύρω στο δέκα και μερικά ακόμα, ενδεχομένως, σωματεία, φορείς, εκπροσώπους της κοινωνίας συνήθως σε αντίστοιχες διαδικασίες και τώρα, προσκαλέσαμε είκοσι. Καταλαβαίνετε ότι στα πλαίσια μιας συζήτησης, δεν είναι δυνατόν να εκπροσωπηθούν ενδεχομένως όσοι φορείς θα θέλανε να παραστούν σε μια τέτοια διαδικασία, υπάρχει όμως η πρόβλεψη για την κατάθεση και υποβολή των προτάσεων τους και τη συμπερίληψη τους στα επίσημα πρακτικά. Νομίζω ότι κανένα κόμμα, κανένα κομμάτι του ελληνικού κοινοβουλίου δεν θέλει να αποκλείσει κανέναν σε αυτή τη διαδικασία και θέλουμε να ακουστούν όλοι. Υπάρχει το στάδιο της διαβούλευσης όταν ανεβαίνει η κάθε νομοθετική πρωτοβουλία, όπου και εκεί μπορούν να διατυπωθούν απόψεις και προτάσεις. Ασφαλώς δεν υπήρχε καμία τέτοια σκοπιμότητα. Αναφέρθηκε προηγουμένως συνάδελφος από κόμμα της αντιπολίτευσης, στην έκφραση γνώμης από ένα σωματείο συμβασιούχων πυροσβεστών που εκ των υστέρων πράγματι απευθύνθηκε και σε εμένα και ήθελε να τοποθετηθεί επί των ζητημάτων που αναφέρονται στην υπηρέτηση των συμβασιούχων πυροσβεστών στην προστασία του περιβάλλοντος ασφαλώς και των συμπολιτών μας. Δεσμεύθηκα, γιατί δεν είχα λάβει καμία γνώση του ενδιαφέροντός τους από πριν και δεσμεύθηκα, εκ των υστέρων, να αναφερθώ ειδικά στο σωματείο αυτό, πρόκειται για την ΠΑΣΥΠ, Πανελλήνιο Σωματείο Συμβασιούχων Πυροσβεστών. Το κάνω αυτό, γιατί είναι πραγματικά μείζονος αξίας η αντιμετώπιση των ζητημάτων της απασχόλησης των ανθρώπων αυτών και επειδή σε διάταξη που περιέχεται στο συγκεκριμένο νομοσχέδιο επιλύεται ένα ζήτημα με την επέκταση τουλάχιστον σε οκτώ μήνες της θητείας τους, της απασχόλησής τους. Αναφέρομαι, λοιπόν, στο άρθρο 208, όπου η ΠΑΣΥΠ λέει ότι απορρίπτει τη συγκεκριμένη διάταξη, καθώς δεν συμφωνεί με το όριο ηλικίας που προβλέπεται και ζητά την ανανέωση των συμβάσεων δίχως ηλικιακούς περιορισμούς, στο άρθρο 210, που αναφέρθηκα και προηγουμένως, συμφωνούν εν μέρει με την παράγραφο 1, πάγιο αίτημά τους παραμένει η 12μηνη εργασία, ενώ απορρίπτουν και το άρθρο 211, για τα όρια ηλικίας για την ειδική μονάδα δασικών επιχειρήσεων.

Κυρίες και κύριοι συνάδελφοι, νομίζω ότι θα αδικήσει κανείς την ουσία, αν προσπαθήσει να εντοπίσει όλες τις ουσιώδεις διατάξεις που περιέχονται σε αυτό το νομοσχέδιο μέσα στα όρια μιας εισήγησης. Για αυτό δεν θα ξαναμπώ στον βασικό κορμό του, που αφορά στην αναδιοργάνωση της Ελληνικής Αστυνομίας ούτε στο εκπαιδευτικό σκέλος, στα οποία αναφέρθηκα στην πρώτη συνεδρίαση. Θα περάσω κατευθείαν στο Μέρος Τρίτο, που αναφέρεται στα ζητήματα των πυρομαχικών, όπου και εκεί έχουμε ρυθμίσεις που συμπληρώνουν και τροποποιούν τις διατάξεις για τα όπλα και τα πυρομαχικά. Συζητήσαμε και εξηγήσαμε τους λόγους για τους οποίους είναι αναγκαία αυτή η τροποποίηση του νομοθετικού πλαισίου σε ότι αφορά την εισαγωγή, εξαγωγή, εμπορία και διάθεση αυτών και την αυστηροποίηση των κυρώσεων σε σχέση με την οπλοκατοχή, την οπλοφορία και οπλοχρησία. Επιβεβλημένη, εξάλλου, κρίνεται και η επανεξέταση αδειών οπλοφορίας αστυνομικών, όταν υποβάλλεται σε βάρος τους μήνυση ή έγκληση ή καταγγελία για τα ζητήματα της ενδοοικογενειακής βίας.

Στο τρίτο μέρος θα βρούμε και τις διατάξεις για την αναγνώριση - της προσφοράς, για την οποία είχα καλέσει όλα τα μέρη του Κοινοβουλίου - της προσφοράς των αστυνομικών, οι οποίοι ενδεχομένως χάνουν και τη ζωή τους ακόμα κατά την άσκηση του καθήκοντος και είχα ζητήσει από όλες τις παρατάξεις να υπερασπιστούμε τη συγκεκριμένη τροποποίηση - τη συγκεκριμένη ρύθμιση, που συνιστά, αν θέλετε, μίαν αναγνώριση της προσφοράς αυτών των ανθρώπων.

Επίσης, με σωστό τρόπο προσεγγίζεται το ζήτημα της επέκτασης του θεσμού της ηλεκτρονικής επιτήρησης. Καταλαβαίνετε πόσο μεγάλη ανάσα θα δώσει η εφαρμογή αυτού του θεσμού, η καθολική εφαρμογή αυτού του θεσμού στα Καταστήματα Κράτησης, στις φυλακές μας, δεδομένου και του υπερπληθυσμού που εμφανίζουν. Φυσικά, προϋποθέτει η πλήρης εφαρμογή αυτής της ρύθμισης, την εφαρμογή και συστημάτων επιτήρησης και επικοινωνίας με αυτούς τους ανθρώπους. Είναι, όμως, πάρα πολύ σημαντικό, ότι πλέον, το κράτος επωμίζεται το κόστος για την ηλεκτρονική επιτήρηση και δεν θα επιβαρύνονται με αυτό οι άνθρωποι που υφίστανται αυτό το καθεστώς.

Θα ήθελα λίγο χρόνο ακόμη, κύριε Πρόεδρε, την ανοχή σας παρακαλώ, είναι πολύ μεγάλο το νομοσχέδιο.

Διευρύνονται οι περιπτώσεις κράτησης σε Αγροτικά Σωφρονιστικά Καταστήματα και αυτή η ρύθμιση επιδοκιμάστηκε νομίζω από το σύνολο των εκπροσώπων, από το σύνολο των φορέων που είναι επιφορτισμένες με τα συγκεκριμένα αντικείμενα, νομίζω και από την Αρχή της Προστασίας των Ανθρωπίνων Δικαιωμάτων και από τον Συνήγορο του Πολίτη. Επανακαθορίζεται εξάλλου ο ευεργετικός υπολογισμός ημερών της ποινής των καταδίκων και υποδίκων στα Καταστήματα λόγω εργασίας απασχόλησης σε Προγράμματα ή κατά την παρακολούθηση των σπουδών τους.

Συμπληρώνεται και ο κατάλογος των πειθαρχικών παραπτωμάτων. Εδώ, υπήρχε από το Συνήγορο του Πολίτη μία επισήμανση, ότι ενδεχομένως η παραβίαση των όρων κάτω από την άδεια, μπορεί να έχει μία πολύ αυστηρή αντιμετώπιση όταν κατατάσσεται στο πρώτο επίπεδο, στις βαρύτερες δηλαδή περιπτώσεις των πειθαρχικών παραπτωμάτων και ίσως, κύριε Υφυπουργέ, θα πρέπει αυτό να το δούμε.

Πληθώρα θετικών ρυθμίσεων συναντούμε και στο 5ο Μέρος, όπου εκεί συστήνεται πλέον η Γενική Γραμματεία Προστασίας Κρίσιμων Οντοτήτων, προκειμένου έτσι να προστατέψουμε - να ελέγξουμε, τις νευραλγικές υπηρεσίες του κράτους.

Υπάρχουν και διατάξεις για τα πυροτεχνήματα σε σχέση με την αδειοδότηση των εταιρειών που τα εμπορεύονται και ειδικότερες διατάξεις, σε σχέση με την αναγνώριση του χρόνου μετοχικής σχέσης στο Μετοχικό Ταμείο Στρατού Αξιωματικών και Υπαξιωματικών, αλλά και τροποποίηση στο άρθρο 187 γ’ του Ποινικού Κώδικα, έτσι έχουμε εκεί μία ηπιότερη αντιμετώπιση σε υπαίτιους των μνημονευόμενων εγκλημάτων που τελούνται στο πλαίσιο εγκληματικής ή τρομοκρατικής οργάνωσης στο βαθμό που συνεισφέρουν στην εξάρθρωση τέτοιων εγκλημάτων.

Υπάρχουν πολλές άλλες ειδικότερες διατάξεις στις οποίες επιφυλάσσομαι να μνημονεύσω και στη συνέχεια της επεξεργασίας στη δεύτερη ανάγνωση, όπως είναι παραδείγματος χάρη, οι διατάξεις για την μετανάστευση, ασφαλώς και αυτές που προ είπαμε για τους πυροσβέστες, την επέκταση δηλαδή, της θητείας των συμβασιούχων πυροσβεστών, δεδομένης και της Κλιματικής Αλλαγής και των εντάσεων που εμφανίζουν τα φαινόμενα με τις μέγα-πυρκαγιές. Εκεί, σε αυτό το κομμάτι δηλαδή έχουμε και την επέκταση των ΕΜΟΔΕ, που πλέον θα καλύπτουν σχεδόν όλο το εύρος της ελληνικής επικράτειας.

Κυρίες και κύριοι συνάδελφοι, νομίζω, ότι το νομοσχέδιο αυτό, έρχεται αφενός μεν ως μία εμβληματική και μεταρρυθμιστική νομοθετική πρωτοβουλία, να ξαναβάλει σε νέα τροχιά την Ελληνική Αστυνομία, να την αναδιοργανώσει, δεδομένης ακριβώς της εξέλιξης των κοινωνικών φαινομένων, τέτοιο είναι και το εγκληματικό φαινόμενο, προκειμένου έτσι να αξιοποιήσει πόρους και δυνάμεις στο ανθρώπινο δυναμικό της και εξοπλισμένο με τα κατάλληλα μέσα, για να αντιμετωπίσει τις σύγχρονες μορφές των εγκλημάτων. Και βεβαίως, τις άλλες ρυθμίσεις η νομοθετική πρωτοβουλία, εισφέρει λύσεις, αντιμετωπίζει ζητήματα, προφανώς και δεν επιλύει όλα τα θέματα που αφορούν την Αντεγκληματική Πολιτική, αναμφίβολα όμως κινείται σε σωστή κατεύθυνση και η πλειοψηφία, η Νέα Δημοκρατία υπερψηφίζει μετ’ επαίνων τη νομοθετική αυτή προσπάθεια και ευελπιστούμε να ληφθούν υπόψη και οι προτάσεις που έχουν καταθέσει οι φορείς, προκειμένου έτσι να αυξηθεί, να εδραιωθεί, να εμπεδωθεί το αίσθημα ασφάλειας -το πολύ σημαντικό αυτό μέγεθος, το αίσθημα ασφάλειας- στην ελληνική κοινωνία.

Σας ευχαριστώ πολύ.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών):** Πριν προχωρήσουμε στον επόμενο Εισηγητή, κύριε Μπάρκα πριν ξεκινήσουμε τη συζήτηση επί των άρθρων, είχαμε τη διαδικασία της ψήφισης επί της αρχής του νομοσχεδίου. Θα θέλαμε να μας πείτε τι ψηφίζετε.

**ΚΩΝΣΤΑΝΤΙΝΟΣ ΜΠΑΡΚΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Επιφύλαξη, κύριε Πρόεδρε.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών):** Επίσης, θα ήθελα να ανακοινώσω ότι στην συνεδρίαση σήμερα παρίσταται ο Υφυπουργός Προστασίας του Πολίτη, ο κ. Ιωάννης Λαμπρόπουλος, στον οποίο ευχόμαστε να είναι σιδεροκέφαλος και συγχαρητήρια. Επίσης, παρίσταται ο Γενικός Γραμματέας Αντεγκληματικής Πολιτικής, ο κύριος Περρής.

Τον λόγο έχει ο Εισηγητής της Μειοψηφίας, κ. Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ (Εισηγητής της Μειοψηφίας):** Να καλωσορίσουμε στην Επιτροπή τον κύριο Υφυπουργό. Συμφοιτητής από τα χρόνια της δόξας. Καλή δουλειά για όλους μας.

Κύριε Πρόεδρε, θα περιμέναμε ο κύριος Υπουργός να είχε πάρει τον λόγο και να μας έλεγε κάποια πράγματα σε σχέση με το νομοσχέδιο, επί της αρχής τουλάχιστον, για μια συζήτηση. Τοποθετήθηκαν οι πάντες, δυστυχώς μέχρι τώρα δεν έχουμε ακούσει τίποτα. Πιστεύω ότι στις επόμενες συνεδριάσεις να έχουμε μια άποψη. Εμείς, όμως, όσον αφορά τον επιτελικό τρόπο της διακυβέρνησης της ΝΔ, που όπως παρατηρούμε υιοθετείται από το Υπουργείο Προστασίας του Πολίτη, εκτός του ότι είναι αναποτελεσματικός ως προς την επίλυση των όποιων παθογενειών της χώρας, αδυνατεί φανερά να ανταποκριθεί στις προκλήσεις του 21ου αιώνα και στο σύγχρονο έγκλημα. Δυστυχώς, προτεραιοποιεί την επικοινωνία έναντι μιας ουσιαστικής μεταρρύθμισης. Και ενώ οι σύγχρονες μορφές διοίκησης προτρέπουν τη μείωση των επιπέδων διοίκησης και όχι την αύξησή τους το Υπουργείο εμμένει σε πεπερασμένα μοντέλα διοίκησης που δεν έχουν τίποτα το ωφέλιμο να αποδώσουν στην ελληνική αστυνομία. Και φυσικά όλα αυτά, σε αντίθεση με τις διεθνώς παραδεδεγμένες αρχές, όσον αφορά τις σύγχρονες μορφές διαχείρισης, γεγονός που αποτελεί τεράστια οπισθοδρόμηση και δυστυχώς, απόλυτη αντιμεταρρύθμιση.

Παρατηρείται ιδιαίτερα, σε αρκετές διατάξεις του νομοσχεδίου, η επαναλαμβανόμενη κατασταλτική λειτουργία των υπηρεσιών της ελληνικής αστυνομίας, χωρίς να δίδεται έμφαση στην πρόληψη. Πείτε μου δίνει έμφαση στην πρόληψη, να το καταλάβουμε και εμείς. Δεν δίνει καν έμφαση ούτε στην ήπια αστυνόμευση. Με αυτό τον τρόπο, λοιπόν, το όραμα για μια σύγχρονη, αποτελεσματική αστυνομία, που θα προστατεύει το πολίτη, θα προλαμβάνει τη βία και θα λειτουργεί με σεβασμό στα ανθρώπινα δικαιώματα, διαρκώς και απομακρύνεται.

Επί των άρθρων, θα αναφερθώ συγκεκριμένα, κύριε Πρόεδρε και κύριε Υπουργέ, άρθρο 7 παράγραφος 5. Εδώ διαπιστώνουμε απλά μια μετονομασία των προηγούμενων ιεραρχικά υψηλόβαθμων θέσεων και πιο συγκεκριμένα, τον Υπαρχηγό το λέμε Α’ Υπαρχηγό, τον προϊσταμένου του επιτελείου β’ Υπαρχηγό, γενικοί επιθεωρητές συντονιστές, οι κλάδοι του αρχηγείου ονομάζονται γενικές διευθύνσεις και η διεύθυνση ασφάλειας ονομάζεται διεύθυνση αντιμετώπισης οργανωμένου εγκλήματος κ.λπ.. Θα θέλαμε να μας αποσαφηνιστεί τελικά ποια σκοπιμότητα εξυπηρετούν οι μετονομασίες, ιδιαίτερα στις υψηλόβαθμες θέσεις και αφετέρου στις διευθύνσεις. Ποιες αλλαγές προωθούνται για να καθορίσουμε και το σκεπτικό της συγκεκριμένης μεταρρύθμισης.

Στο άρθρο 7, επίσης οι υπηρεσιακές κεντρικές υπηρεσίες, ειδικές υπηρεσίες ασφάλειας που αναφέρονται σε αυτό το εδάφιο, παράγραφος 6 εδάφιο α’. Θα πρέπει να υπαχθούν σε κατώτερο υπηρεσιακό κλιμάκιο, όπως για παράδειγμα τον υπαρχηγό και ο αρχηγός, να έχει, όπως και σε κάθε περίπτωση, το συντονισμό των υπηρεσιών και όχι τον έλεγχο. Με τον τρόπο που εισάγεται αυτό το άρθρο έχουμε μια υπερσυγκέντρωση, έναν υπερσυγκεντρωτισμό για τις πιο νευραλγικές υπηρεσίες της ελληνικής αστυνομίας, γεγονός που οδηγεί στην έλλειψη διαφάνειας, αλλά και έλλειψη διαβαθμικού ελέγχου.

Στο άρθρο 10 και γενικά μετά την αύξηση των διοικητικών επιπέδων και τις μετονομασίες των επιτελείων και των επιτελικών υπηρεσιών παρατηρείται η δημιουργία ενός νέου επιτελείου μέσα στο επιτελείο.

Το Αρχηγείο της ελληνικής αστυνομίας έχει από την ίδρυσή του έμπειρες επιτελικές μονάδες που είχαν εξειδικευτεί στο αντικείμενο, παρήγαν έργο, το οποίο ιεραρχικά προωθούσαν στον αρχηγό, που έπαιρνε τις αποφάσεις και τις κατευθύνσεις. Σήμερα παρατηρούμε με το άρθρο 10, τη δημιουργία ενός ακόμα επιτελικού κέντρου, πέραν των δομών του Υπουργείου, σαν επιτελικό γραφείο του αρχηγού. Στην πραγματικότητα πρόκειται για νέα διεύθυνση μαζί με το γραφείο επιτελικής υποστήριξης, που θα διερευνά συγκεκριμένα ζητήματα. Έχουμε ένα εύλογο ερώτημα. Ποια είναι αυτά τα συγκεκριμένα ζητήματα, που δεν τα γράφει και τα οποία δεν μπορούν να ερευνούν υπαγόμενες στον αρχηγό αρμόδιες υπηρεσίες; Όμως έτσι δημιουργούνται ναι ή όχι, παράκεντρα εξουσίας με τη λογική παράλληλης διοίκησης ή οδηγεί όπως βλέπετε σε μία επιτελική ανασφάλεια ή ίσως κατά έναν άλλο τρόπο και πανωλεθρία;

Άρθρο 19. Είναι υπό συζήτηση, είναι ερευνητέο ο εκπρόσωπος τύπου της ελληνικής αστυνομίας να είναι πτυχιούχος ανώτατου εκπαιδευτικού ιδρύματος - δεν ξέρω αν πρέπει να είναι μόνο και μέσων μαζικής ενημέρωσης - με άριστες γνώσεις ξένων γλωσσών, με επιχειρησιακή εμπειρία για να μπορεί να αντιλαμβάνεται και να αναλύει τα διάφορα συμβαίνοντα.

Στο άρθρο 25, επαναλαμβάνεται συνέχεια στην Αιτιολογική Έκθεση ο όρος καινοτομία. Είναι καινοτομία κύριε Υπουργέ, ή αργοπορία, όταν παρατηρείται εκτροχιασμός των ενδοοικογενειακών επεισοδίων με τα στατιστικά στοιχεία για ενδοοικογενειακή βία να αποτυπώνουν για μια ακόμα χρονιά αποκαρδιωτικά αποτελέσματα, παρά τις όποιες προσπάθειες για τον περιορισμό του φαινομένου; Έχουμε αύξηση 87% περίπου στα περιστατικά ενδοοικογενειακής βίας μέσα σε ένα χρόνο. Ο χάρτης της βίας των ανηλίκων είναι ιδιαίτερα δυστοπικός με στοιχεία που σοκάρουν, καθώς δεν παρατηρείται μόνο αύξηση καταγγελθέντων περιστατικών, αλλά και αύξηση της έντασης του φαινομένου της παραβατικότητας των ανηλίκων, όπως παρατηρούν ερευνητές και ψυχολόγοι, τα οποία θα δούμε και στη συνέχεια. Εμείς ευελπιστούμε έστω και σε αυτή τη σημαντική στιγμή και με αυτή την καθυστέρηση που υπάρχει, η διεύθυνση αυτή τηρώντας πρωταρχικώς προληπτικό και ενημερωτικό ρόλο να επιτελέσει σωστά και αποτελεσματικά το έργο της.

Άρθρο 32. Υπάρχει μία εμμονή σχετικά με το κατώτερο προσωπικό. Ας αντικατασταθεί αυτό έστω από το χαμηλόβαθμο, να λέει τμήμα χαμηλόβαθμου ένστολου προσωπικού, να αλλάξουμε λίγο και την κουλτούρα της κουβέντας, ας αλλάξει κάποια στιγμή.

Άρθρο 36, Α΄ και Β΄ διευθύνσεις. Σε αυτό παρατηρούμε ένα ακόμα τρόπο ενίσχυσης της γραφειοκρατίας. Με τη σύσταση της διεύθυνσης επικοινωνιών και δικτύων και της διατήρησης της διεύθυνσης πληροφοριακών συστημάτων και ψηφιακής διακυβέρνησης, πλέον θα έχουμε δύο διευθύνσεις με το ίδιο αντικείμενο ή με παρόμοιο αντικείμενο. Μήπως δουλεύουμε πιο πολύ για να κάνουμε περαιτέρω τη γραφειοκρατία πιο ισχυρή; Γιατί η σύγχρονη ψηφιακή διακυβέρνηση αποτελεί ένα κέντρο διεύθυνσης και διοίκησης και όχι παράλληλες δομές.

Άρθρο 66, διεύθυνση ασφάλειας Βουλής των Ελλήνων. Ο φρούραρχος πρέπει κάποια στιγμή να αποτελεί διακομματική επιλογή μετά από πρόταση του Προέδρου της Βουλής; Πρέπει κάποια στιγμή να πάψει αυτό που υπήρχε; Αυτή είναι μια αλλαγή και θα πούμε, να μια αλλαγή, όχι με τις δομές που επαναλαμβάνουμε τα ίδια και τα ίδια.

Άρθρο 78. Σε αυτό το σημείο σε αντίθεση με διατάξεις του άρθρου που αναρτήθηκε στη διαβούλευση, παραγράφους 8 και 10, επανέρχεται η όχι υποχρεωτική, αλλά δυνητική λέξη. Γράφει «δύναται τοποθέτηση πολιτικού προσωπικού και ειδικά διπλωματούχων μηχανικών». Η τροποποίηση αυτή είναι άδικη και ισοπεδωτική για το πολιτικό προσωπικό του Υπουργείου Προστασίας του Πολίτη. Στις αρμοδιότητες του τμήματος κτηριακής υποδομής περιλαμβάνεται μελέτη και επίβλεψη κοινωνικών προγραμμάτων ελληνικής αστυνομίας, καθώς και άσκηση καθηκόντων διευθύνουσας ή επιβλέπουσας υπηρεσίας. Ο ν. 4412/16 δεσμευτικά και περιοριστικά λέει για τη διαδικασία μελέτης και υλοποίησης δημόσιων έργων της χώρας, που εμπλέκονται αποκλειστικά τεχνικοί υπάλληλοι. Εδώ υπάρχει μια σαφής διάκριση μεταξύ υπαλλήλων και στρατιωτικών, στο Σύνταγμα φαίνεται. Εδώ γιατί υπάρχει αυτό το θέμα;

Πάμε στην αστυνομική ακαδημία. Είναι πάγια η θέση μας για μία είσοδο όλων των αστυνομικών στην αστυνομία που θα γίνεται φυσικά με πανελλαδικές εξετάσεις, όπως είμαστε και υπέρμαχοι της μίας υπηρεσιακής εξέλιξης, με μέθοδο αξιολόγησης και με εργαλεία διοίκησης, μέσω στόχων προσμέτρησης ατομικών και τυπικών ουσιαστικών προσόντων και όλων των σύγχρονων μεθόδων διοίκησης και αξιοκρατίας, που ισχύουν σε όλο το δυτικό κόσμο. Για την αστυνομική ακαδημία όμως, με το εισαγόμενο νομοσχέδιο, καταργείται επί της ουσίας ο νόμος της Νέας Δημοκρατίας, ο ν. 4962/22. Καταργούνται 86 άρθρα, με το άρθρο 145 του νομοσχεδίου. Καταργείται ότι είχε ψηφιστεί δηλαδή επί υπουργίας του κυρίου Θεοδωρικάκου, όλα.

Γιατί, κ. Υπουργέ, το καταργείτε; Υπήρξε η λειτουργία της συγκεκριμένης Ακαδημίας της νομοθεσίας Θεοδωρικάκου και πως σήμερα το καταργείτε; Δεν πήγε καλά; Δεν δούλεψε; Υπήρχε αναποτελεσματικότητα; Εν πάση περιπτώσει, καταργούμε τα πάντα; 86 άρθρα;

Ρωτάω όλους, να δούμε και το θέμα της καλής νομοθέτησης ή μη καλής νομοθέτησης. Βεβαίως, θα ήταν πολύ ενδιαφέρον να έχουμε την άποψη του Υπουργείου Παιδείας να μας πει εδώ τι γίνεται σε σχέση με τις διατάξεις που υπάρχουν, γιατί είναι συνυπογράφων το Υπουργείο Παιδείας.

Θα πάω στο άρθρο 111 για τον Διοικητή της Αστυνομικής Ακαδημίας. Δεν αναφέρονται στη διάταξη τα προσόντα του. Μήπως πρέπει να υπάρχει συγκεκριμένα η αναφορά στο σχέδιο νόμου και στο συγκεκριμένο άρθρο;

Τέταρτο μέρος. Συνθήκες κράτησης στα Σωφρονιστικά Καταστήματα. Πολλά ζητήματα έχουν αναδειχθεί και που εστιάζει το ζήτημα του υπερπληθυσμού στα Καταστήματα Κράτησης. Είναι τεράστια τα ζητήματα που φαίνονται.

Στο άρθρο 191 είναι ένα ζήτημα σε σχέση με τη διάσταση μεταξύ υπαλλήλων Σωφρονιστικών Καταστημάτων και άλλων δημοσίων υπαλλήλων. Ζητάμε να καταργηθεί η διάταξη που απαγορεύει νέα υποβολή αίτησης απόσπασης εντός έτους από την απόρριψη τους για αυτούς τους σωφρονιστικούς υπαλλήλους, όταν έχουν προσωπικές ή άλλες συνθήκες ενός υπαλλήλου. Στο άρθρο 68 του Υπαλληλικού Κώδικα δεν προβλέπει κάτι τέτοιο. Είναι διαφορετικό και δεν μπορεί να υπάρχει αυτή η αδικία.

Να πάμε για τους πυροσβέστες που υπάρχει συγκεκριμένη διάταξη και θα πω δύο πράγματα. Στο άρθρο 208 όπου οι εποχικοί πυροσβέστες θέλουν ελεύθερο όριο ηλικίας, προσδιορίζονται συγκεκριμένα όρια ηλικίας. Δεν μπορεί να προχωρήσει αυτό το ζήτημα. Το μείζον ζήτημα για τους εποχικούς πυροσβέστες αναφέρεται εδώ για κάποια ζητήματα για προκήρυξη.

Από την ημέρα της προκήρυξης θέλουμε 10 μέρες να γίνουν οι αιτήσεις, έπειτα να συλλεχθούν πανελλαδικά, να περαστούν σε ηλεκτρονική μορφή και στη συνέχεια πάνε στο Fire service.gr οι προσωρινοί πίνακες. Άλλες πέντε μέρες για τις ενστάσεις. Έχουμε φτάσει, έχουμε και Πάσχα, περίπου 22 Απριλίου. Η διαδικασία συνεχίζεται με τους τελικούς αναμορφωμένους πίνακες. 10 μέρες να παραλάβουν και να καταθέσουν τα υγειονομικά δελτία, 12 γιατί χρειάζονται τουλάχιστον 10 μέρες. Τα προηγούμενα χρόνια είχε δοθεί και παράταση. Έχουμε φτάσει πλέον στον Μάιο και ακόμη δεν έχουν περάσει αθλητικές δοκιμασίες.

Εάν ολοκληρωθεί αυτή η όλη διαδικασία ξεκινά η εκπαίδευσή τους και φυσικά θα διαρκέσει αρκετά, καθώς αναμένεται να μπουν πολίτες, που δεν έχουν ιδέα από Πυροσβεστικό Σώμα. Η αντιπυρική περίοδος; Έπιασαν φωτιές. Τι κάνουμε; Είναι SOS αυτό το θέμα και θα έπρεπε να ήταν και ο αρμόδιος Υπουργός, για να έχει συγκεκριμένη απάντηση. Βάζουμε το ζήτημα ξεκάθαρα, διότι, δεν μπορεί να παραμείνει έτσι.

Ζητάμε, επίσης, ένα θέμα που είναι ιδιαίτερα σοβαρό και ο κ. Υπουργός ίσως δεν το γνωρίζει, που αφορά το σχέδιο νόμου. Δεν υπάρχει καμία πρόβλεψη, όπως υπάρχει στο Υπουργείο Εθνικής Άμυνας. Εμείς, προτείνουμε τη σύσταση γραφείου πρόληψης και αντιμετώπισης σεξουαλικής βίας για τα στελέχη των Σωμάτων Ασφαλείας, καθώς και τμήματος ισότητας, πρόληψης και αντιμετώπισης σεξουαλικής βίας. Όπως αυτό λειτουργεί στο Υπουργείο Εθνικής Άμυνας από τις 8 Μαρτίου του 2023 και στελεχώνεται με προσωπικό και των δύο φύλων, συμπεριλαμβανομένου του νομικού συμβούλου, που είναι εξειδικευμένο σε θέματα ένταξης της διάστασης του φύλου στις Ένοπλες Δυνάμεις και στα Σώματα Ασφαλείας εν προκειμένω.

Υπάρχει τεχνογνωσία. Δεν είναι κάτι ξένο. Γιατί, να μην προχωρήσετε και αυτό το Υπουργείο να έχει την ίδια διαδικασία, όπως έχει και το Υπουργείο Εθνικής Άμυνας.

Κλείνοντας, ολοένα και απομακρύνεται, πιστεύουμε, το Υπουργείο, από τη χρηστή διακυβέρνηση, εισάγοντας ορφανές μεταρρυθμίσεις, που δεν εξυπηρετούν πουθενά αλλού, από το να εμπλουτίζουν διαχρονικά την κυβερνητική ατζέντα με επικοινωνιακό και όχι, με εφαρμοστικό χαρακτήρα.

Υπήρξε κάποτε η «Λευκή Βίβλος» του Υπουργείου. Αλήθεια, τι έγινε αυτή; Είχε αποτελέσματα; Εφαρμόστηκε; Δεν εφαρμόστηκε; Τι έγινε; Υπήρχε μάλιστα και η υπόσχεση ενός νέου μοντέλου αστυνόμευσης, με έμφαση στην πρόληψη. Αυτή που ζητάμε και σήμερα, αλλά πουθενά δεν βλέπουμε στο νομοσχέδιο πρόληψη. Τιμωρία, τιμωρία και πάλι τιμωρία.

Καταλήγοντας, πιστεύουμε ότι είναι η ώρα, η διοίκηση να δρομολογήσει, όχι νέες ονοματοδοσίες παλαιών δομών και κλιμακίων, αλλά μια συνολική μεταρρύθμιση, σε ένα κοινά αποδεκτό εργαλείο που να μπορεί να διευκολύνει τη μετάβαση από τη σημερινή μη ικανοποιητική κατάσταση, σε μια επιθυμητή μελλοντική, ακολουθώντας ένα πολύ συγκεκριμένο οδικό χάρτη, όπως προαναφέραμε.

Μόνο έτσι θα πούμε ότι πραγματικά κάτι γίνεται. Όχι, με το να γράφουμε μόνο καινούργιες ονομασίες και να καταργούμε δικές μας διαδικασίες και νόμους που ψηφίστηκαν πριν δύο και λίγα ακόμα έτη. Αυτό δεν αιτιολογήθηκε και είμαι βέβαιος, ότι δεν θα αιτιολογηθεί με τίποτα η ανασφάλεια που υπάρχει σε θέμα της επικοινωνίας, να αντιμετωπίσουμε την επικαιρότητα. Ευχαριστώ.

**ΠΑΝΑΓΗΣ ΚΑΠΑΤΟΣ (Προεδρεύων των Επιτροπών)**: Τον λόγο τώρα έχει ο Ειδικός Αγορητής της Κοινοβουλευτικής Ομάδας Συνασπισμός Ριζοσπαστικής Αριστεράς - Προοδευτική Συμμαχία, κ. Κωνσταντίνος Μπάρκας.

**ΚΩΝΣΤΑΝΤΙΝΟΣ ΜΠΑΡΚΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ - ΠΡΟΟΔΕΥΤΙΚΗ ΣΥΜΜΑΧΙΑ»)**: Κύριε Πρόεδρε, κυρίες και κύριοι Βουλευτές, κύριε Υπουργέ σιδεροκέφαλος. Ευελπιστώ να έχετε μια καλή θητεία στη θέση του Υφυπουργού, εάν σας επιτραπεί να δράσετε κι εσείς, γιατί γενικά η θέση αυτή δεν είναι και πολύ εύκολη, αλλά, τέλος πάντων, καλή δύναμη να έχετε.

Ακούσαμε πολλά μεγάλα λόγια από τον Εισηγητή της Πλειοψηφίας, χαρακτηρισμούς πολλούς για το νομοσχέδιο, ένα νομοσχέδιο, λέει, που θα φέρει τάξη στη χώρα. Απορεί κάποιος για το εάν δεν έχουμε τάξη στη χώρα ή εάν το έγκλημα θα πάψει να υπάρχει με την κατάθεση του νομοσχεδίου αυτού, το οποίο δεν έχει τίποτα να δώσει, με την έννοια ότι μιλάμε για διοικητικές αλλαγές στο όνομα και όχι στην ουσία. Δεν έχει καμία αναφορά το στις αλλαγές, που πρέπει να γίνουν στην Ελληνική Αστυνομία ακριβώς για να γίνει πιο αποτελεσματική, για να μπορέσει να δρα σε σχέση με τους νέους τρόπους εγκλήματος, Είναι γεγονός ότι πλέον και το ίντερνετ χρησιμοποιείται ως όπλο από τους εγκληματίες και, άρα, θέλουμε να έχουμε μια Αστυνομία πιο αποτελεσματική, καλύτερα εκπαιδευμένη. Το νομοσχέδιο δεν κάνει καμία αναφορά στην εκπαίδευση των αστυνομικών. Οι αστυνομικοί, όσοι βγαίνουν από τις σχολές, δεν περνάνε από ψυχολογικές εκθέσεις, δεν έχουν καμία εκπαίδευση και, άρα, κυρίως κάνουν διεκπαιρεωτικές δουλειές.

Το λέω αυτό, κύριε Πρόεδρε, κύριε Υπουργέ, γιατί θα προσπαθήσουμε και στην Ολομέλεια να καταθέσουμε μια σειρά προτάσεων για την Ελληνική Αστυνομία και το πώς εμείς θεωρούμε ότι πρέπει να δουλεύει, γιατί γι’ αυτό είμαστε εδώ, μιας και φέρνετε ένα νομοσχέδιο το οποίο τιτλοφορείται «Αναδιοργάνωση της Ελληνικής Αστυνομίας». Λέτε ότι 25 χρόνια δουλεύετε αυτές τις αλλαγές και δεν αποτυπώνεται πουθενά η αξιολόγηση και οι ουσιαστικές αλλαγές που πρέπει να γίνουν στην Ελληνική Αστυνομία.

Το γεγονός ότι δημιουργείται μία υδροκέφαλη Αστυνομία, μεταφέροντας όλη την εξουσία στα χέρια του Υπουργού και του Αρχηγού της Ελληνικής Αστυνομίας, δείχνει και τον τρόπο με τον οποίο θέλετε να διαχειριστείτε τους άνδρες και τις γυναίκες αστυνομικούς. Το λέω αυτό, γιατί το μόνο που έχετε να καταδείξετε ως «μεταρρύθμιση» στην Ελληνική Αστυνομία τα τελευταία χρόνια είναι η δημιουργία της Πανεπιστημιακής Αστυνομίας, την οποία καταργήσατε στη συνέχεια, τόση είναι η αξιοπιστία σας, δεν λειτούργησε ούτε μια μέρα η, κατά τα άλλα, με στόμφο και με μεγάλα λόγια, δημιουργία σας, η Πανεπιστημιακή Αστυνομία, και μεταφέρετε στην Ελληνική Αστυνομία ανθρώπους, οι οποίοι δεν έχουν καμία σχέση με το επάγγελμα του αστυνομικού, έχουν δύο μήνες εκπαίδευση, με αποτέλεσμα να δημιουργήσετε ανασφάλεια σε τρεις κατηγορίες.

Πρώτον, στους Έλληνες πολίτες, διότι τοποθετήσατε Έλληνες αστυνομικούς, οι οποίοι δεν έχουν καμία εκπαίδευση, γιατί ήταν στην Πανεπιστημιακή Αστυνομία και δεν έχουν καμία εκπαίδευση στο καθημερινό έγκλημα. Άρα, περισσότερη ανασφάλεια στην ελληνική κοινωνία, παρά το γεγονός ότι ο Εισηγητής της Νέας Δημοκρατίας λέει ότι το συγκεκριμένο νομοσχέδιο θα φέρει ασφάλεια. Πουθενά, καμία ασφάλεια δεν θα φέρει.

Δεύτερον, δημιουργείτε ανασφάλεια στους παλαιότερους αστυνομικούς που δούλευαν, διότι έχουν δίπλα τους αστυνομικούς που πρέπει να κάνουν υπηρεσία μαζί τους οι οποίοι είναι ανεκπαίδευτοι και κύριε Γενικέ, δεν νομίζω ότι έχουν καμία εκπαίδευση αυτοί οι άνθρωποι για να μπορέσουν να πατάξουν το βαρύ έγκλημα με δύο μήνες εκπαίδευση. Το γνωρίζετε φαντάζομαι αυτό και δεν πιστεύω να έχετε αντίθετη άποψη σε σχέση με αυτό που εκφράζουν.

Τρίτο, δημιουργείτε ανασφάλεια σε αυτά τα παιδιά, που τα προσλάβατε με διαδικασίες ΑΣΕΠ, σε εισαγωγικά, - για να μη μπω σε ζητήματα αξιολόγησης τώρα, γιατί δεν είναι επί της παρούσης – αλλά τούς πήρατε για πανεπιστημιακές δομές και τους πετάξατε στο καθημερινό έγκλημα. Πώς θα τα καταφέρουν αυτοί οι άνθρωποι; Με τι εκπαίδευση, με τι γνώσεις; Αλήθεια, θεωρείτε ότι μπορεί να τα καταφέρουν; Όχι, είναι η απάντηση, όμως συνεχίζετε. Έχουμε πει, ότι θέλει δεκαπενταετή προγραμματισμό το ελληνικό κράτος. Η ελληνική αστυνομία είναι μια δομή όλων των Ελλήνων. Είναι για την προστασία όλων των πολιτών. Θέλει 15ετή τουλάχιστον προγραμματισμό.

Τι σημαίνει αυτό; Πρέπει να προγραμματίσουμε πόσους Έλληνες αστυνομικούς χρειαζόμαστε την επόμενη δεκαπενταετία, εάν υπολογίσουμε και τις συνταξιοδοτήσεις. Κάθε χρόνο, λοιπόν, στις πανεπιστημιακές σχολές της ελληνικής αστυνομίας, αστυφυλάκων και αξιωματικών, τις αναβαθμισμένες, όχι αυτές που φτιάχνετε τώρα – θα σας εξηγήσω γιατί - θα μπαίνει ένας συγκεκριμένος αριθμός αστυφυλάκων. Τελεία. Όχι παίρνουμε από την πόρτα και ειδικούς φρουρούς, τη πανεπιστημιακή αστυνομία, τη δικαστική αστυνομία, την αστυνομία τραίνων και την αστυνομία μετρό. Αυτό είναι μια αστειότητα. Είναι Αρίστος Δοξιάδης κράτος αυτό. Δεν είναι κράτος αυτό.

Όταν θέλετε να κάνετε πανεπιστημιακές σχολές, δεν ακυρώνετε δικούς σας νόμους. Σωστά είπε ο πρώην προστασίας του Πολίτη και μέλος της Επιτροπής – για άλλο πράγμα το είπε, αλλά συμφωνούμε – κάναμε λάθος, στρέψαμε τα μάτια μας αλλού, είναι λάθος ο σχεδιασμός που κάνουμε και έχει δίκιο, όπως και στην ελληνική αστυνομία είναι λάθος ο σχεδιασμός που κάνετε. Είναι κακός ο σχεδιασμός που κάνετε. Αν θέλετε πανεπιστημιακές σχολές να τις αναβαθμίσετε και όχι να βάζετε να διδάσκουν άνθρωποι με απλά πτυχία. Να πάτε να τα πείτε αυτά σε καθηγητές Πανεπιστημίου, σε νέα παιδιά που παίρνουν διδακτορικά για να βρουν τυχόν μία θέση στα ελληνικά πανεπιστήμια.

Ο νόμος τον οποίο φτιάξατε εσείς το 2022 που τον ψηφίσατε με επαίνους ότι κάνατε κάτι πολύ σημαντικό, τον ακυρώνετε σήμερα. Αλήθεια, κάνατε λάθος τότε το 2022 ή τώρα με τις πανεπιστημιακές σχολές; Σας είχαμε πει από τότε, φτιάξτε σχολές αξιωματικών της ελληνικής αστυνομίας επιπέδου 7, όπως είναι κύριε Υπουργέ, οι σχολές των άλλων Ενόπλων Δυνάμεων, Ευελπίδων, Ναυτικού, Αεροπορίας, οι οποίοι έχουν ακαδημαϊκής κατεύθυνσης μαθήματα, κάνουν ευρύτερης γνώσης μαθήματα, κάνουν νομική, κοινωνιολογία ελληνική διοίκηση, για να γνωρίζουν πέραν των στρατιωτικών υποχρεώσεων που έχουν και να μπορούν να συνεχίσουν την πανεπιστημιακή τους σταδιοδρομία.

Τι είναι αυτό που κάνετε τώρα; Ανώτερη σχολή αστυφυλάκων. Είναι δυνατόν; Τα παιδιά που αποφοιτούν από τις πανεπιστημιακές ειρήσθω εν παρόδω, τα παιδιά που περνάνε στην ελληνική αστυνομία είναι με 18.000 μόρια. Κάποιες από τις σχολές αυτές, νομίζω ότι περνάνε σε μόρια, μία αν δε κάνω λάθος σχολή της νομικής στη χώρα μας, αλλά τα παιδιά αυτά στη συνέχεια απόφοιτοι, αφού μπουν στην ελληνική αστυνομία συνεχίζουν τις σπουδές τους ακριβώς, γιατί είναι παιδιά με γνώσεις. Θέλουν να τροφοδοτήσουν τον εαυτό τους και με άλλη γνώση και γίνονται δεκτοί σε άλλα πανεπιστήμια. Νομική, κάνουν οικονομικά, αναλόγως τον κλάδο που θα ακολουθήσουν στην ελληνική αστυνομία.

Εμείς, αφού νομοθετούμε εδώ, κύριε Υπουργέ, γιατί να μην τους δώσουμε τη δυνατότητα αυτή και να αναβαθμίσουμε τη σχολή τους, αλλά, εσείς ακυρώνετε το δικό σας νόμο και τον υποβαθμίζετε; Εγώ θα ήθελα να είναι εδώ και ο Υπουργός Δικαιοσύνης, ο κρυπτόμενος Υπουργός Δικαιοσύνης, ο κρυπτόμενος Υπουργός Δικαιοσύνης, ο οποίος δεν μίλησε κατά την τριήμερη συζήτηση που κάναμε στην Ολομέλεια της Βουλής για την πρόταση δυσπιστίας, διότι αλλάζετε για ακόμα μία φορά, για 22η φορά, τους πολιτικούς κώδικες της χώρας .

Ο κόσμος γελάει μαζί σας. Ο νομικός κόσμος είναι εκτεθειμένος, σας τα έχουν πει με πολλούς τρόπους ότι δεν είναι αποτελεσματικός ο τρόπος με τον οποίο νομοθετείτε, είναι κακή νομοθέτηση αυτή. Θα μπορούσε να υπάρχει ένα νομοσχέδιο που να αφορά την Ελληνική Αστυνομία. Αυτό είναι ένα νομοσχέδιο που κατά λίγο αφορά την Ελληνική Αστυνομία, κατά πολύ αφορά τους Κώδικες Ποινικής Δικονομίας, τους οποίους αλλάζετε, ξαναλέω, γιατί απέτυχαν οι 21 προηγούμενες αλλαγές που κάνατε και προφανώς, οι αλλαγές στα Σωφρονιστικά Καταστήματα.

Καταλαβαίνω ότι εδώ υπάρχει μια ιδεολογική διαφορά. Εμείς θεωρούμε ότι ο σωφρονισμός της χώρας πρέπει να ανήκει στο Υπουργείο Δικαιοσύνης, αυτό είναι αρμόδιο Υπουργείο το οποίο πρέπει να ελέγχει τον σωφρονισμό και τον τρόπο λειτουργίας των Σωφρονιστικών Καταστημάτων και των κρατουμένων της χώρας μας. Εσείς θεωρείτε ότι μόνο με το βούρλα μπορούν να λυθούν αυτά, γι’ αυτό και είναι ζητήματα του Υπουργείου Προστασίας του Πολίτη.

Πάμε, λοιπόν, στις τροποποιήσεις του Ποινικού Κώδικα. Άρθρο 105 και άρθρα 283, 284, 285 του Ποινικού Κώδικα, αλλάζουν ριζικά με τις τροποποιήσεις του νομοσχεδίου σας εδώ. Ξαναλέω, από το 2019, έχετε αλλάξει τους Ποινικούς Κώδικες 21 φορές και ακόμα δεν έχετε κανένα αποτέλεσμα. Και δεν θα έχετε κανένα αποτέλεσμα, γιατί ο τρόπος με τον οποίο νομοθετείτε, ξαναλέω, είναι κακός. Θέλετε να βάλετε τους ανθρώπους φυλακή και όχι να τους σωφρονίσετε.

Έχετε αλλαγές με το άρθρο 178, μπαίνει ταφόπλακα σε έναν θεσμό, που αριθμεί πάνω από 130 χρόνια στη χώρα μας, τον θεσμό των Αγροτικών Φυλακών. Τι κάνετε, κύριε Υπουργέ; Πρέπει να το ξέρετε αυτό, σας αφορά. Ξαναλέω, σε όλο τον κόσμο λειτουργούν κυρίως για να πηγαίνουν εκεί ποινικοί μεγάλων πολυετών καθείρξεων ή, τέλος πάντων, άνθρωποι, οι οποίοι δεν έχουν καμία δυνατότητα να αποφυλακιστούν, αυτό συνέβη και στη χώρα μας και εσείς κάνετε τις Αγροτικές Φυλακές κλειστές. Γιατί τις κάνετε κλειστές; Διότι, έχουν γεμίσει τα Σωφρονιστικά Καταστήματα της χώρας, δεν χωρούν άλλο κόσμο και αλλάζετε τον χαρακτήρα των Αγροτικών Φυλακών. Τι να πει κανείς γι’ αυτή σας την αντίληψη;

Είναι πολλές οι αλλαγές που κάνετε. Το άρθρο 185, για τον Οργανισμό της Γενικής Γραμματέας Αντεγκληματικής Πολιτικής, προβλέπει έκδοση Προεδρικού Διατάγματος. Αυτό έχουμε να το δούμε, κύριε Γενικέ, από το 2019. Το ξαναείπα στην Επιτροπή, κάθεστε σε ηλεκτρική καρέκλα. Η προηγούμενη από εσάς, συνάδελφό σας, συναγωνίστρια σας, ήταν έτσι άνθρωπος της καλής κοινωνίας, λειτούργησε τη Γενική Γραμματεία με εξαιρετικό τρόπο, κύριε Γενικέ και βλέπω ότι μετά από επτά χρόνια καλής νομοθέτησης, μειδιάτε και εσείς, καταφέρνετε να βγάλετε Προεδρικό Διάταγμα για τον Οργανισμό. Έχουν κάνει και έχουν κάνει, έχουν γίνει και έχουν γίνει πράγματα εκεί στη Γενική Γραμματεία, να δούμε τι θα καταφέρετε.

Κύριε Πρόεδρε, προφανώς και δεν μπορούμε να στηρίξουμε το νομοσχέδιο αυτό, επιφυλασσόμαστε για την Ολομέλεια.

Παρόλα αυτά, θέλω να σας πω ότι ο τρόπος με τον οποίον νομοθετείτε δεν δείχνει διαφάνεια, έχει ονοματεπώνυμο, κύριε Υπουργέ και λέγεται «Αρίστος Δοξιάδης», είναι το χαρακτηριστικό σας, είναι το χαρακτηριστικό της κυβέρνησής σας, είναι το χαρακτηριστικό της κυβέρνησης που στηρίζουν η πλειοψηφία των βουλευτών εδώ πέρα, αριστείες μέσα από πολυνομοσχέδια, τα οποία δεν φέρνουν καλύτερο μέλλον για την Ελληνική Αστυνομία, ούτε για την προστασία των πολιτών, αλλά αυτό που φέρνετε είναι περισσότερη ανασφάλεια.

Επειδή βρίσκουμε για ακόμα μία φορά στο βήμα αυτό και ευχαριστώ, κύριε Πρόεδρε και ολοκληρώνω, να πω για ακόμη μια φορά, ευχαριστίες πολλές στο Α.Τ Παπάγου - Χολαργού για την αμέριστη βοήθεια την οποία είχα για την περιπέτεια που είχα στο σπίτι που διαμένω, με την κλοπή την οποία υπέστη. Σας ευχαριστώ πολύ.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών)**: Τον λόγο έχει ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»,κ. Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»)**: Κύριε Πρόεδρε, το υπό συζήτηση νομοσχέδιο, το Κομμουνιστικό Κόμμα Ελλάδας το χαρακτήρισε εξαρχής ως ένα σύνολο αντιδραστικών διατάξεων στην κατεύθυνση ενδυνάμωσης του κατασταλτικού ρόλου της αστυνομίας.

Σήμερα θα τοποθετηθούμε στα πέντε μέρη που χωρίζουν τα 213 άρθρα σε διακριτές ενότητες.

Για τα άρθρα από 1 έως 101 «Διάρθρωση της Αστυνομίας» για την αναδιάρθρωση του Αρχηγείου της Ελληνικής Αστυνομίας αποκαλύπτονται με ιδιαίτερο κυνισμό στα άρθρα όπου υπάρχουν οι διατάξεις, η αποστολή και οι αρμοδιότητες των κεντρικών και περιφερειακών υπηρεσιακών μονάδων της αστυνομίας με στόχευση τη θωράκιση της κυριαρχίας της άρχουσας τάξης, αλλά και την επιβολή στην εργατική τάξη και ιδιαίτερα, στη νεολαία, στο βαθμό που δεν ενσωματώνεται στη νέα κανονικότητα.

Επίσης, αναβαθμίζεται η επιτελικότητα του κράτους στον τομέα των μηχανισμών καταστολής. Οι υπηρεσίες αιχμής που αφορούν άμεσα το λαϊκό κίνημα, δηλαδή, η Αντιτρομοκρατική, Διαχείριση και Ανάλυση Πληροφοριών και το Ηλεκτρονικό Έγκλημα αποτελούν σταθερά στην κεντρική καθοδήγηση και τον έλεγχο.

Για τις διατάξεις του δεύτερου μέρους «Θέματα της Αστυνομικής Εκπαίδευσης» από τα άρθρα 102 έως 145, η οργάνωση και η λειτουργία της Αστυνομικής Ακαδημίας ως Νομικό Πρόσωπο Δημοσίου Δικαίου ανταποκρίνεται στην καθιέρωση, από την Ευρωπαϊκή Ένωση, ενιαίων προτύπων, για την οργάνωση, την εκπαίδευση και την επιχειρησιακή δράση της αστυνομίας, όπως προβλέπεται στη στρατηγική, για τον ενιαίο χώρο ασφάλειας. Δημιουργείται έτσι ένα ενιαίο πλαίσιο στην αστυνομική εκπαίδευση, που ενισχύει την αλληλεπίδραση με τις δομές αστυνομικής εκπαίδευσης της Ευρωπαϊκής Ένωσης, την CPol και τους κατασταλτικούς της μηχανισμούς Europol και Frontex.

Επίσης, αναβαθμίζεται η στρατιωτική εκπαίδευση των αστυνομικών με τη συνεργασία των Ενόπλων Δυνάμεων.

Όλα αυτά εσείς ως Κυβέρνηση τα βαφτίζεται «εκσυγχρονισμό».

Εδώ είναι σημαντικό να τονιστεί ότι όλες οι σχετικές διατάξεις αφορούν μόνο την εκπαίδευση του αστυνομικού προσωπικού που προσλαμβάνετε με τις Πανελλαδικές Εξετάσεις και δεν θίγεται στο ελάχιστο, το ζήτημα της αστυνομικής εκπαίδευσης των χιλιάδων πρετοριανών, που προσλαμβάνονται και αναλαμβάνουν επιχειρησιακά καθήκοντα καταστολής, χωρίς καμία αστυνομική εκπαίδευση.

Τρίτο μέρος του νομοσχεδίου, από τα άρθρα 146 έως 168, «Θέματα Πυρομαχικών Όπλων, Εκρηκτικών Υλών, Μηχανισμών και παρεμφερή θεμάτων» στην κατεύθυνση έντασης του ελέγχου και της καταστολής βρίσκονται όλες οι προτεινόμενες διατάξεις για την οπλοφορία, καθώς και τις ιδιωτικές επιχειρήσεις παροχής υπηρεσιών ασφαλείας SECURITY, όπου δραστηριοποιούνται πολλοί εργαζόμενοι.

Ενδοοικογενειακή βία, μια ιδιαίτερη παράμετρος, με την οποία η Κυβέρνηση επιχειρεί να διασκεδάσει τις εντυπώσεις και να θολώσει τα νερά, σχετικά με τις πραγματικές αιτίες των εγκλημάτων ενδοοικογενειακής βίας και αυτό απεικονίζεται στις σχετικές διατάξεις, με την αφαίρεση όπλου του αστυνομικού, όταν καταγγέλλεται ως δράστης τέτοιων εγκλημάτων, μέχρι να αποφανθεί η Ειδική Επιτροπή της Υπηρεσίας. Προτάσσει, δηλαδή, το δέντρο της αφαίρεσης όπλου για να κρύψει το δάσος των πραγματικών αιτιών και των συνολικών μέτρων που απαιτούνται για την αντιμετώπισή τους.

Με τις ρυθμίσεις που προβλέπουν την μετά θάνατο προαγωγή τώρα των ενστόλων, εφάπαξ οικονομικό βοήθημα στις οικογένειες, απαλλαγή δωρεών και τα λοιπά, έχουν πραγματικά αρκετά σημαντικά στοιχεία, όμως, δεν υπάρχει καμία μέριμνα, για την εφαρμογή ενός σύγχρονου κανονισμού υγιεινής και ασφάλειας για τους ένστολους, που να αμβλύνει τους κινδύνους για τη ζωή και την υγεία τους.

Κατανοούμε τις προβλέψεις που έχουν σχέση με τις μετά θάνατον αμοιβές, όμως είναι προκλητικό και για τους ίδιους τους αστυνομικούς η Κυβέρνηση να μοιράζει μετά θάνατον βαθμούς και μετάλλια, ενώ δεν λαμβάνει ουσιαστικά μέτρα για την κάλυψη των βιοτικών αναγκών των ίδιων και των οικογενειών τους.

Μέρος Δ΄, Προτεινόμενες Διατάξεις, Ηλεκτρονική Επιτήρηση, Σωφρονιστικά Καταστήματα κτλ..

Η Κυβέρνηση εδώ φέρνει μέτρα δήθεν για να αντιμετωπιστεί η άθλια κατάσταση που επικρατεί στις φυλακές και ειδικά το θέμα του υπερπληθυσμού. Πραγματικά, δεν πείθεται κανείς ότι η Κυβέρνηση νοιάζεται για τις απάνθρωπες και επικίνδυνες συνθήκες κράτησης και διαβίωσης μέσα στις φυλακές, όταν είναι η ίδια η Κυβέρνηση, που με την πολιτική της, σε συνέχεια βέβαια, των προηγούμενων κυβερνήσεων, χειροτέρευσε αυτές τις απαράδεκτες συνθήκες.

Η Έκθεση του Συνηγόρου του Πολίτη έχει πολλά ενδιαφέροντα στοιχεία, για παράδειγμα ότι το 62%, αυτό είναι για σήμερα, των Καταστημάτων, δεν έχουν κανένα μόνιμο γιατρό, το 50% κανένα μόνιμο ψυχολόγο - ψυχίατρο ή ότι στο 1/4 των Σωφρονιστικών Καταστημάτων δεν υπάρχει κανένα πρόγραμμα απεξάρτησης. Πατώντας, λοιπόν, η Κυβέρνηση πάνω στην άθλια κατάσταση που η ίδια έχει συνδημιουργήσει, εμφανίζει ως μέτρο αντιμετώπισης, μεταξύ άλλων, την αντιμετώπιση αυτών των βαριών «ασθενειών», με ασπιρίνες. Και βέβαια, ως λύση στο πρόβλημα προβάλλεται η καθολική πανελλαδική προώθηση της ηλεκτρονικής επιτήρησης των υποδίκων, των καταδίκων και των κρατουμένων σε άδεια με μέσα όπως το γνωστό «βραχιολάκι», που η χρήση τους στις προτεινόμενες διατάξεις παραβιάζει θεμελιώδη ατομικά δικαιώματα του φέροντος αυτό.

Μέρος 5ο, Γενική Γραμματεία Κρατικών Οντοτήτων.

Εδώ η Κυβέρνηση στο άρθρο 200 εναρμονίζει τη χώρα μας με την προτεραιότητα της Ευρωπαϊκής Ένωσης για την ασφάλεια και την ανθεκτικότητα υποδομών του κράτους, αλλά και των επιχειρηματικών ομίλων, ως βασικό στοιχείο της πολεμικής της εμπλοκής στην Ουκρανία. Το επισημαίνει συνεχώς το Κομμουνιστικό Κόμμα Ελλάδας αυτό, πως η συμμετοχή της χώρας μας στους επιθετικούς σχεδιασμούς και επιχειρήσεις του ΝΑΤΟ και της Ευρωπαϊκής Ένωσης δημιουργεί αμέσους κινδύνους για το λαό και τις υποδομές της χώρας, από τις άλλες ιμπεριαλιστικές δυνάμεις.

Θα αναφερθώ στις προβλέψεις του άρθρου 205. Εδώ μέσα σε ένα άρθρο συμπεριλαμβάνονται τρεις εντελώς διαφορετικές περιπτώσεις για το προσφυγικό - μεταναστευτικό ζήτημα, αναδεικνύοντας ανάγλυφα τον βαθιά ταξικό, άδικο και βάρβαρο χαρακτήρα της πολιτικής της Κυβέρνησης, σε βάρος των δικαιωμάτων των μεταναστών και των προσφύγων. Από τη μια μεριά παράταση της κατά παρέκκλιση διαδικασίας για την άδεια διανομής εργάτες γης, κυρίως από την Αλβανία, για να εξυπηρετηθούν οι ανάγκες της ελαιοσυγκομιδής, καθώς και παράταση της ασφυκτικής και αναποτελεσματικής, όπως έχει αποδειχθεί στην πράξη, διαδικασίας για την απόδοση αδειών διαμονής σε εργαζόμενους που ζουν και εργάζονται στη χώρα μας χωρίς χαρτιά, εν μέρει με τη γνωστή «κολοβή» νομιμοποίηση της περιβόητης τροπολογίας Καιρίδη. Από την άλλη μεριά, παράταση της λειτουργίας των απαράδεκτων δομών της κατ’ όνομα φιλοξενίας προσφύγων, μέχρι τη δημιουργία των εξίσου απαράδεκτων κλειστών υπερδομών φυλακών. Ουσιαστικά, δηλαδή, παράταση της λειτουργίας της δομής στο Καρά Τεπέ μέχρι τη δημιουργία της δομής στη Βάστρια της Λέσβου και ενώ έχουν προηγηθεί οι αμφίσημες δηλώσεις του αρμόδιου Υπουργού, πρώην Υπουργού τώρα πλέον, του κ. Παναγιωτόπουλου, ότι υπάρχει ενδεχόμενο παράλληλης και ταυτόχρονης λειτουργίας και των δύο δομών, παρά τις μεγάλες συνεχιζόμενες δίκαιες κινητοποιήσεις των κατοίκων του νησιού ενάντια στον εγκλωβισμό των προσφύγων στο νησί, όπως και σε όλα τα νησιά.

Το «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» θα τοποθετηθεί αναλυτικά για τα θέματα. που δεν έγινε σήμερα αναφορά στον πραγματικά περιορισμένο χρόνο για το μέγεθος αυτών των νομοσχεδίων και θα τοποθετηθούμε στις δύο απομείνασες συνεδριάσεις.

Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Παπασωτηρίου Σταύρος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμπατσώλη Κωνσταντίνα, Καραμανλής Αχ. Κωνσταντίνος, Καπετάνος Χρήστος, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Χατζηϊωννίδου Μαρία - Νεφέλη, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λιβανός Μιχαήλ, Γιώργος Ιωάννης, Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Κατσανιώτης Ανδρέας, Σούκουλη – Βιλιάλη Μαρία – Ελένη (Μαριλένα), Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Καραγεωργοπούλου Ελένη, Δημητριάδης Πέτρος, Βαλτογιάννης Διονύσιος, Σαρακιώτης Ιωάννης και Χρηστίδου Ραλλία.

Από την Ειδική Μόνιμη Επιτροπή Σωφρονιστικού Συστήματος και Λοιπών Δομών Εγκλεισμού Κρατουμένων, παρόντες ήταν οι Βουλευτές κ.κ. Διαμαντής Γκολιδάκης, Χρήστος Δερμεντζόπουλος, Αικατερίνη Μονογυιού, Θεοχάρης Θεοχάρης, Μιλτιάδης Χρυσομάλλης, Ανδρέας Κατσανιώτης, Δημήτριος Μαρκόπουλος, Μαρία Συρεγγέλα, Μάξιμος Σενετάκης, Ασημίνα Σκόνδρα, Γεώργιος Σταμάτης, Θεοφάνης Παπάς, Διονύσιος Ακτύπης, Βασίλειος Κόκκαλης, Διαμάντω Μανωλάκου, Βασίλειος Μεταξάς, Ευτυχία Αχτσιόγλου, Τάσος Οικονομόπουλος και Γεωργία Κεφαλά.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών):** Τον λόγο έχει τώρα ο Ειδικός Αγορητής της Κοινοβουλευτικής Ομάδας «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ», ο κ. Βασίλειος Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Κύριε Υφυπουργέ, καλωσορίσατε, καλή θητεία να έχετε και «σιδεροκέφαλος», έτσι λέμε εμείς.

Κύριε Γενικέ, αγαπητοί συνάδελφοι, σίγουρα όλοι μας θέλουμε μια καλύτερη και πιο δομημένη Ελληνική Αστυνομία, άλλωστε αυτό συζητάμε σήμερα, αυτό συζητά και η ελληνική Πολιτεία τα τελευταία είκοσι πέντε χρόνια. Είμαστε υπέρ στην οποιαδήποτε αναμόρφωση, εξέλιξη και φυσικά, στελέχωση της Ελληνικής Αστυνομίας και όλα αυτά, για να αισθανόμαστε όλοι εμείς ασφαλείς. Δεν είμαστε εδώ για να κάνουμε μία στείρα αντιπολίτευση με κραυγές, σίγουρα όταν φέρνετε κάποιο νομοσχέδιο, το μελετάμε, βλέπουμε τα θετικά, βλέπουμε τα αρνητικά και από εκεί και πέρα το συζητάμε.

Επικροτούμε, λοιπόν, την καλή και ορθή νομοθέτηση, όταν αυτή κινείται, βέβαια, σε ένα σωστό πλαίσιο, σε μια σωστή βάση. Το συγκεκριμένο νομοσχέδιο, η προσωπική μας άποψη είναι, ότι κινείται προς κάποια σωστή κατεύθυνση, όχι όλο, τα περισσότερα άρθρα για εμάς, πιστεύω ότι κινούνται σε καλή κατεύθυνση. Λόγω του πλήθους των διατάξεων, είναι αδύνατον να αναφερθώ σε όλες, πόσο μάλλον να τις αναλύσω, επομένως στον χρόνο που έχω στη διάθεσή μου θα επιχειρήσω να αναφερθώ σε αυτές που έχω σημειώσει και θεωρώ σημαντικές.

Ξεκινώντας, λοιπόν, από τις διατάξεις που αφορούν στην Αστυνομία, χαιρετίζουμε θετικά τα εξής: Το άρθρο 125, κύριε Υφυπουργέ, που προβλέπει την εισαγωγή στις Σχολές της Αστυνομικής Ακαδημίας ως ειδικής κατηγορίας των τέκνων αναπήρων και θυμάτων πολέμου, καθώς και τέκνων αναπήρων ή θυμάτων εν ενεργεία ή εν συντάξη αστυνομικού Προσωπικού ειρηνικής περιόδου. Αποτελεί μία ρύθμιση πάγιο αίτημα της Αστυνομίας, τη θέσπιση του οποίου, είχαμε ζητήσει και εμείς στην «ΕΛΛΗΝΙΚΗ ΛΥΣΗ» και το ζητάμε κάθε φορά όταν μας δίνεται ευκαιρία από την Ολομέλεια.

Ομοίως, θετικές ρυθμίσεις περιλαμβάνουν και τα άρθρα 161, 162, 163, που αφορούν στη βαθμολογική προαγωγή θανόντος ένστολου Προσωπικού της Ελληνικής Αστυνομίας και την παροχή οικονομικών βοηθημάτων σε γονείς, συζύγους, τέκνα και αδέλφια. Το έχουμε προτείνει και εμείς, το έχουμε και στο πρόγραμμά μας. Οι ρυθμίσεις αυτές αποτελούν μια ηθική αναγνώριση του ένστολου Προσωπικού της Ελληνικής Αστυνομίας που απεβίωσε στην υπηρεσία κατά τη διάρκεια του ιερού αυτού καθήκοντος.

Θα ήθελα να αναφερθώ και στο άρθρο 202, για την αναγνώριση χρόνου μετοχικής σχέσης στο Μετοχικό Ταμείο Στρατού, το οποίο αφορά τους νεοεισερχόμενους των Αστυνομικών Σχολών και ειδικότερα, τη δυνατότητα αποπληρωμής των κρατήσεων υπέρ του Ταμείου καθόλη τη διάρκεια του χρόνου μετοχικής σχέσης, όπως ισχύει και στις Ένοπλες Δυνάμεις. Η επέκταση των διατάξεων περί αναγνώρισης των ετών σπουδών ως χρόνου μετοχικής σχέσης στο Μετοχικό Ταμείο Στρατού και στους αποφοίτους των παραγωγικών Σχολών της Ελληνικής Αστυνομίας, εντάσσεται στο πλαίσιο της ίσης μεταχείρισης και αποκαθιστά μια αδικία πολλών ετών.

Επίσης, κύριε Υπουργέ, να δείτε λίγο και το άρθρο 35, για τη Διεύθυνση Υγειονομικού. Η Πανελλήνια Ομοσπονδία Αστυνομικών Υπαλλήλων είχε εκφράσει επιφυλάξεις - δεν ήσασταν εδώ στην προηγούμενη Επιτροπή μας - τις οποίες θέλουμε να αναφέρουμε. Όπως είναι γνωστό, το έργο του αστυνομικού έχει σημαντικούς κινδύνους σε καθημερινή βάση και επομένως, είναι επιβεβλημένο να υποστηρίζεται από κατάλληλες υγειονομικές και νοσοκομειακές υποδομές.

Με αφορμή, λοιπόν, την ανακοίνωση της δημιουργίας του Κέντρου Εκπαίδευσης Πρώτων Βοηθειών και Τραύματος, το οποίο αποτελούσε αίτημα των Αστυνομικών, το Υπουργείο Εθνικής Άμυνας, προωθεί την ένταξη των Κεντρικών Ιατρείων της Αστυνομίας στα στρατιωτικά νοσοκομεία. Αυτό, λοιπόν που ζητούν οι αστυνομικοί είναι η διατήρηση και η ενίσχυση των Υγειονομικών αυτών Δομών που ήδη υπάρχουν, καθώς και η μελλοντική εξέλιξή τους με την ίδρυση ενός Αστυνομικού Νοσοκομείου. Κάντε το κύριε Υπουργέ, κύριε Υφυπουργέ, να το μεταφέρετε και στον κύριο Υπουργό, θα το πούμε και στην Ολομέλεια. Μπορείτε να το κάνετε και πρέπει, διότι μιλάμε για 300.000 μαζί με τις οικογένειές τους. Αν συνυπολογίσετε και τους συνταξιούχους, φτάνουμε στο μισό εκατομμύριο και. Άρα δικαιούνται να έχουν ένα δικό τους νοσοκομείο, μια δικιά τους ιατρική περίθαλψη και να μην πηγαίνουν κάθε φορά σε στρατιωτικά νοσοκομεία όταν αυτοί θέλουν να τρέξουν και για προβλήματα υγείας.

Λοιπόν, να πάμε στο Πυροσβεστικό Σώμα. Θα μιλήσουμε για τους Πυροσβέστες, οι οποίοι ζητούν τα εξής. Στο άρθρο 210 Ά ΄Β οι έξι μήνες να γίνουν έως 12 μήνες, αντί για 8 που ισχύει σήμερα. Στο άρθρο 6 η διάρκεια απασχόλησης να είναι έως 12 μήνες, αντί για 8 που ισχύει σήμερα. Επαναπρόσληψή ή ανανέωση των συμβάσεων των ήδη υπαρχόντων Συμβασιούχων Πυροσβεστών και έκδοση νέου διαγωνισμού μόνο για την κάλυψη των κενών. Αυτό γίνεται, για να διατηρηθεί η πολύτιμη εμπειρία των Συμβασιούχων που αποκτούν κατά τη διάρκεια της εργασίας τους, κύριε Υφυπουργέ, να μειωθεί ο χρόνος εκπαίδευσης νέων υπαλλήλων και να μην χαθεί ο εξοπλισμός τους.

Επίσης, η πρόταση αυτή θα μειώσει την υπερ εργασία του υπάρχοντος προσωπικού και θα προσφέρει οικονομικά και ψυχικά, αλλά και σωματικά οφέλη στο Πυροσβεστικό Προσωπικό μας. Εξετάστε τα αιτήματά τους, έχετε χρόνο μέχρι και την Ολομέλεια να προσαρμόσετε τις επίμαχες διατάξεις που τους αφορούν. Οι άνθρωποι αυτοί δεν είναι τυχαίοι άνθρωποι, μιλάμε για τους Έλληνες Πυροσβέστες, τους ήρωες της καθημερινότητας μας. Δεν είναι απλοί υπάλληλοι ενός Υπουργείου. Είναι το ελάχιστο που μπορούμε να κάνουμε γι’ αυτούς τους ανθρώπους κύριε Υπουργέ, να τους στηρίξουμε.

Πολύ σημαντικό επίσης, το άρθρο 211, στο άρθρο 38 παράγραφος 10/4892/2020 και στο σημείο που εξαιρεί τους υπηρετούντες στις Ειδικές Μονάδες Δασικών Επιχειρήσεων από τις Διατάξεις περί Μεταθέσεων, να δύναται να αιτούνται την υπαγωγή τους στο άρθρο Μεταθέσεων περί Συνυπηρέτησης, καθώς και στα άρθρα Μετάθεσης για λόγους καθαρά υγείας. Ως προς το Δ μέρος, πέρα από όσα επισήμανα κατά την πρώτη συνεδρίαση στην Επιτροπή μας θα ήθελα να σταθώ στο άρθρο 180 και την Τροποποίηση του άρθρου 46 του Σωφρονιστικού Κώδικα και αυτό αφορά στον κ. Περρή, ο οποίος βρίσκεται σήμερα μαζί μας όπως και στις προηγούμενες Επιτροπές. Θα θέλαμε να παραβρίσκεται και στις Επιτροπές κατά τη διάρκεια των Σωφρονιστικών Συστημάτων. Αξιολογούμε θετικά την εργασία των κρατουμένων και τον ευεργετικό υπολογισμό σχετικά με το βραχιολάκι και την ηλεκτρονική επιτήρηση.

Συμφωνούμε αφού ο νόμος μπορεί να δώσει τη δυνατότητα σε ανθρώπους, οι οποίοι έχουν καταδικαστεί για διάφορα αδικήματα να μπορούν να μην είναι εντός καταστημάτων, να βρίσκονται εκτός, αλλά να επιτηρούνται και να ξέρουν ανά πάσα ώρα και στιγμή η υπηρεσία του Υπουργείου που βρίσκονται;

Τέλος κύριε Πρόεδρε, όσον αφορά το άρθρο 182 συμφωνούμε και σε αυτό. Δεν θα πρέπει να παραβιάζονται οι όροι. Σε καμία περίπτωση, γιατί δίδεται μια ευκαιρία στον κρατούμενο, ένα δικαίωμα που είναι ανεπίτρεπτο να καταχρώνται κάποιοι από αυτούς όχι, όλοι και το 183 κινείται στη σωστή κατεύθυνση με τις προτεινόμενες νομοτεχνικές βελτιώσεις περί της Μεταγωγής Κρατουμένων για λόγους υγείας, ώστε να τροποποιηθεί η διαδικασία εκτέλεσης των Μεταγωγών και να διασφαλιστεί ότι εκτελείτο απολύτως αναγκαίος αριθμός Μεταγωγών, καθαρά για λόγους υγείας.

Κλείνοντας το νομοσχέδιο περιλαμβάνει αρκετές διατάξεις, τις οποίες θα στηρίξουμε. Πρέπει να εξετάσουμε όμως κύριε Υπουργέ τις εφαρμοστικές εγκυκλίους που θα ακολουθήσουν, γιατί αυτό μας αφορά. Ναι μεν το νομοσχέδιο, αλλά οι εφαρμοστικές εγκύκλιοι θα πρέπει τουλάχιστον να γίνουν πράξη, διότι στο παρελθόν έχουμε δει πάρα πολλές φορές να θεσπίζονται νόμοι, οι οποίοι πρακτικά είναι ανεφάρμοστοι.

Οι Αστυνομικοί για παράδειγμα ζητούν να μάθουν χρονοδιάγραμμα υλοποίησης των δεσμεύσεών σας για πρακτικούς λόγους. Ένας Αστυνομικός θέλει να κάνει μεταπτυχιακό αλλά, κύριε Υπουργέ, δεν μπορεί να το κάνει το μεταπτυχιακό του.

Σας ευχαριστώ πάρα πολύ για την προσοχή σας. Σας ευχαριστώ, κύριε Πρόεδρε, για το χρόνο.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών):** Τον λόγο έχει ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Αθανάσιος (Νάσος) Ηλιόπουλος.

**ΑΘΑΝΑΣΙΟΣ (ΝΑΣΟΣ )ΗΛΙΟΠΟΥΛΟΣ(Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Καλή επιτυχία, κύριε Υφυπουργέ, κύριε Γενικέ.

Κυρίες και κύριοι συνάδελφοι, επιτρέψτε μου να ξεκινήσω, γιατί είναι η πρώτη διαδικασία που κάνω μετά την αποπομπή του κυρίου Δοξιάδη. Με ένα μικρό σχόλιο, σύντομο.

Ειλικρινά, θέλω να εκφράσω την απορία μου, δεν κατάλαβα ακριβώς γιατί τον διώξατε από το Κυβερνητικό σχήμα; Θεωρώ ότι κ. Δοξιάδης έχει όλα τα εχέγγυα για να είναι όχι απλά σε αυτό το Κυβερνητικό σχήμα, αλλά για να ήταν ακόμα και ψηλότερα. Έχει εμπλοκή σε ένα καρτέλ, συγκεκριμένα στο «ξενόγλωσσο βιβλίο». Το συγκεκριμένο καρτέλ, «έριξε ένα κανόνι» και χρωστάνε, αν δεν κάνω λάθος και 10 εκατομμύρια στο Δημόσιο.

Ως Αντιπρόεδρος του «Συμβουλίου Έρευνας, Τεχνολογίας και Καινοτομίας», κατάφερε να διαλύσει την έρευνα στην Ελλάδα. Το μισό «Συμβούλιο» που εσείς είχατε ορίσει με επιστήμονες από το εξωτερικό, παραιτήθηκαν και φύγανε, άνθρωποι που εσείς είχατε ορίσει και την ίδια στιγμή, συμμετέχοντας ως Ομότιμος Εταίρος σε μια άλλη επιχείρηση, κατάφερε να εξασφαλίσει χρηματοδότηση 50 εκατομμυρίων από την «Αναπτυξιακή Τράπεζα» και το «Ταμείο Ανάκαμψης». Βλέπω μια σειρά από πράσινα tick, όπως καρτέλ, «κανόνια», πρόσβαση σε δημόσια χρηματοδότηση, που κανονικά θα έπρεπε να επιβραβευτούν ειδικά και με την Κυβερνητική πολιτική που ακολουθείτε και το Κυβερνητικό σχήμα που έχετε.

Κλείνοντας, θα έλεγα ότι ο κ. Δοξιάδης αποτελεί ένα άριστο παράδειγμα ότι το «αόρατο χέρι» της αγοράς δεν είναι ακριβώς και τόσο «αόρατο». Το «αόρατο χέρι» της αγοράς έχει «ιδιαίτερες προτιμήσεις».

Έρχομαι τώρα στα του νομοσχεδίου και άκουσα με μεγάλη προσοχή τον Εισηγητή της Πλειοψηφίας που λέει «Κανένας δεν θέλει να αποκλείσει κανέναν». Περίπου, κύριε συνάδελφε, «Κανένας δεν θέλει να αποκλείσει κανέναν.», γιατί η Α.Δ.Α.Ε. δεν προσκλήθηκε. Συζητάμε ένα νομοσχέδιο το οποίο έχει μέσα διατάξεις για την ΔΙΔΑΠ, δηλαδή την ΕΥΠ της Αστυνομίας. Θα μου πείτε ότι δεν κάνουμε σημαντικές αλλαγές στο πλαίσιο. Θα σας πούμε, με το προηγούμενο πλαίσιο έγιναν νόμος οι παρακολουθήσεις. Με το προηγούμενο πλαίσιο είχαμε εμπλοκή και της ΔΙΔΑΠ και της ΕΥΠ με ένα κοινό «εγκληματικό κέντρο», με το «Predator».

Θα σας πω ότι με το προηγούμενο πλαίσιο, ο κ. Χρυσοχοΐδης, ήταν υπό παρακολούθηση. Δηλαδή, συζητάμε εδώ ένα νομοσχέδιο που μας έχει φέρει ένας άνθρωπος ο οποίος ήταν υπό παρακολούθηση. Έχετε πάρει εσείς κάποια απάντηση, γιατί ήταν υπό παρακολούθηση ο Υπουργός; Γιατί με βάση το νόμο, για να είναι νομότυπη, όχι νόμιμη, η παρακολούθηση, πρέπει να υπάρχει μια διαδικασία, κάποιες υπογραφές. Αλλά για να είναι νόμιμη η παρακολούθηση, ο παρακολουθούμενος πρέπει να είναι επικίνδυνος για την εθνική ασφάλεια. Εντάξει, μπορεί να έχω πολλές διαφωνίες με τον κ. Χρυσοχοΐδη, αλλά δεν θα γυρίσω στη δεκαετία του ‘50 που χωρίζατε τους ανθρώπους σε «Εθνικόφρονες» και «Επικίνδυνους για την εθνική ασφάλεια» και άρα, το να έχουμε εδώ έναν παρακολουθούμενο Υπουργό, ο οποίος αρνείται να προσκληθεί έστω η Α.Δ.Α.Ε. στην Επιτροπή, νομίζω ότι μας δείχνει κάποια πράγματα που δεν αφορούν μόνο την προσωπική του αξιοπρέπεια, δείχνουν και διάφορα πράγματα γενικά για το πώς προχωράει αυτό το Κυβερνητικό σχήμα.

Έρχομαι τώρα στα άρθρα και θα ξεκινήσω πολύ συνειδητά από τα άρθρα που αφορούν τους Πυροσβέστες. Αισθανόμαστε όλοι και κατανοούμε ότι δεν ακούσατε τίποτα από όσα είπαν τα «Σωματεία των Πυροσβεστών». Δεν ακούσατε τίποτα για την ανάγκη να μη μιλάμε, ούτε για εξάμηνο, ούτε για οκτάμηνο, αλλά για δωδεκάμηνο. Δεν ακούσατε τίποτα για την ανάγκη να μη χαθεί η εμπειρία των ανθρώπων που έχουν ήδη υπηρετήσει σε αυτές τις θέσεις. Φτάνουν οι άνθρωποι να χρησιμοποιούν ακόμα και το επιχείρημα ότι οι προηγούμενοι εποχικοί είχαν αγοράσει εξοπλισμό και είναι κρίμα να χαθεί αυτός ο εξοπλισμός. Σε μία φυσιολογική χώρα δεν θα συζητάγαμε ότι οι εποχικοί αγόρασαν εξοπλισμό. Θα συζητάγαμε ότι αυτόν τον εξοπλισμό τον έχει δώσει το Κράτος, αλλά ακόμα και αυτό εδώ που έχουμε φτάσει, είναι ένα επιχείρημα.

Και αναφέρομαι συγκεκριμένα στο άρθρο 210. Σας έγιναν πολύ συγκεκριμένες παρατηρήσεις και για το άρθρο 208 και το πώς προχωράει η ταχύτητα για να βγουν νέες προκηρύξεις και συγκεκριμένα οι άνθρωποι σας είπαν ότι «Με αυτούς τους χρόνους που προχωράμε το καινούργιο προσωπικό το οποίο θα έχει καταφέρει να εκπαιδευτεί κ.λπ., θα είναι μάχιμο τέλη Μαΐου, αρχές Ιουνίου. Άρα, μη μας λέτε για κλιματική κρίση. Την ξέρετε την κλιματική κρίση, όταν με βάση το σχεδιασμό σας, θα έχουμε το προσωπικό τέλη Μαΐου - αρχές Ιουνίου. Έ, τα πράγματα δεν πάνε και πολύ καλά, δεν δείχνει ότι έχετε κατανοήσει ακριβώς πού βρισκόμαστε.

Ενώ κάνω και πολύ συγκεκριμένες παρεμβάσεις και για μια σειρά από άλλα άρθρα θα μείνω σε μια φράση που κατά τη γνώμη μου είναι πάρα πολύ κρίσιμη. Λέει «Ότι και οι εργαζόμενοι στις Δασικές Υπηρεσίες στις Δασικές Επιχειρήσεις των Πυροσβεστών, θα πρέπει να αποτελούν κι αυτοί ισότιμα μέλη του Πυροσβεστικού Σώματος, χωρίς διακρίσεις και αδικίες σε βάρος τους και ως ένα μικρό δείγμα σεβασμού και ευγνωμοσύνης για τις τεράστιες και άνισες μάχες που έχουν δώσει.».

Αυτά δεν τα βλέπουμε μέσα στο νομοσχέδιο και δεν γίνονται.

Έρχομαι τώρα σε ένα άλλο ζήτημα, το οποίο δίνετε συγχαρητήρια στον εαυτό σας και αναφέρομαι στην αναβάθμιση της Αστυνομικής Ακαδημίας και των σπουδών. Σας το είπα και πριν στη πρώτη συνεδρίαση, αν θέλετε πραγματική αναβάθμιση και ανωτατοποίηση, δεν μπορείτε να λέτε, ότι τα αντικείμενα αυτά τα διδάσκει άνθρωπος που έχει διδακτορικό, αν δεν βρούμε άνθρωπο που έχει διδακτορικό, άνθρωπος με μεταπτυχιακό, αν δεν βρούμε άνθρωπο με μεταπτυχιακό, άνθρωπος με πτυχίο. Θέλετε να μας δώσετε ένα παράδειγμα, ένα παράδειγμα ενός αντικειμένου, που δεν μπορεί για να βρεθεί κάτοχος διδακτορικού; Δώστε ένα παράδειγμα στο οποίο δεν μπορεί να βρεθεί κάτοχος διδακτορικού. Ποια είναι ακριβώς αυτά τα αντικείμενα στα οποία δεν υπάρχει κάτοχος διδακτορικού; Αυτό δεν είναι ανωτατοποίηση, αυτό είναι κοροϊδία. Αλλιώς πηγαίντε και στο Υπουργείο Παιδείας και πείτε να μην σκοτώνετε ο κόσμος να κάνει διδακτορικά.

Έρχομαι στο άλλο κρίσιμο ζήτημα, στο άρθρο 78, το οποίο το ανέδειξε η Πανελλήνια Ομοσπονδία Πολιτικού Προσωπικού, έχουμε μία δομική αδικία μέσα στην Ελληνική Αστυνομία, έχουμε 350 πολιτικούς υπαλλήλους, όπου στην πλειοψηφία τους έχουν μεταπτυχιακά, διδακτορικά, σπουδές κτλ. και από όλους αυτούς, σε θέσεις ευθύνης είναι μόλις 2 Διευθυντές και 12 Τμηματάρχες. Λένε μάλιστα, ότι ενώ το άρθρο 78 στη διαβούλευση είχε κάποιες δικλείδες που έσπαγαν αυτή την αδυναμία, προφανώς κάποιοι παρενέβησαν, φύγανε αυτές οι δικλείδες και έτσι γυρίσαμε σε ένα καθεστώς αδικίας, έχετε ανθρώπους με κρίσιμα επιστημονικά προσόντα τα οποία θα μπορούσαν να βοηθήσουν και επιλέγετε να μην βοηθήσουν.

Έρχομαι στις παρατηρήσεις που έγιναν από τον Συνήγορο του Πολίτη, ειδικά για το άρθρο 178. Να το πούμε καθαρά τι κάνετε, έχετε βρεθεί μπροστά στο δικό σας αδιέξοδο, του υπερπληθυσμού των φυλακών, τη στιγμή που η Ένωση Ποινικολόγων, οι Δικηγορικοί Σύλλογοι, οι Δικαστικοί, σας λένε, ότι αυστηρότερες ποινές δεν σημαίνει καλύτερη δικαιοσύνη, αυστηρότερες ποινές δεν σημαίνει σωφρονισμό, εσείς έχετε αυστηροποίηση και διαρκώς ο κ. Φλωρίδης θα αυστηροποιήσει και τη λέξη αυστηροποίηση στο τέλος, δεν νομίζω ότι θα του έχει μείνει κάτι άλλο και τώρα, μπροστά στο δικό σας αδιέξοδο, γιατί η κατάσταση στις φυλακές είναι στα όρια της ανθρωπιστικής κρίσης, αν δεν το έχει ξεπεράσει, λέτε θα στέλνουμε κόσμο στις Αγροτικές Φυλακές, αλλά δεν θα είναι ακριβώς Αγροτικές Φυλακές, γύρω γύρω Κυριακή και στη μέση Σάββατο. Αυτό είναι αλλοίωση του χαρακτήρα των Αγροτικών Φυλακών. Αυτό κάνετε. Και δεν το κάνετε από κάποιο μεταρρυθμιστικό οίστρο, δεν το κάνετε ούτε καν από μια λογική αυστηροποίηση, το κάνετε γιατί δεν χωράνε οι άνθρωποι. Έρχεστε εδώ και νομοθετείτε με βάση τα αδιέξοδα που εσείς έχετε δημιουργήσει, στην ουσία αλλοιώνοντας το χαρακτήρα των Αγροτικών Φυλακών.

Θεωρούμε, ότι είναι πολύ σωστές και οι παρεμβάσεις του Συνηγόρου του Πολίτη και για το άρθρο 182. Άλλωστε, το ποσοστό παραβίασης των όρων άδειας είναι εξαιρετικά χαμηλό, αλλά εδώ συνεχίζετε και εσείς σε μία κατεύθυνση αυστηροποίησης.

Κλείνω με το εξής: Στη πρώτη μου τοποθέτηση, αναφέρθηκα σε μια σειρά από πολύ συγκεκριμένα περιστατικά αστυνομικής αυθαιρεσίας, όπως τον καταδικασμένο αστυνομικό για μαστροπεία στη περίπτωση της Ηλιούπολης, όπως στους ανθρώπους που είναι κατηγορούμενοι στη δικαιοσύνη για τη δολοφονία του κ. Μανιουδάκη, όπως στους καταδικασμένους για τον ξυλοδαρμό του αδικοχαμένου Μάκου, όπως στον αστυνομικό ο οποίος, αφού παραβίασε τον μισό κώδικα οδικής κυκλοφορίας, σκότωσε τον Ιάσωνα και τέσσερα χρόνια μετά είναι στη Βουλή. Είπε ο Φρούραρχος ότι δεν είναι στη Φρουρά της Βουλής, ξέρουμε όλες και όλοι, όμως, ότι η Βουλή δεν έχει μόνο τη Φρουρά, έχει πολλές τρύπες που μπορεί κάποιος να υπάρχει. Για όλα αυτά δεν υπήρξε καμία απάντηση.

Να είστε σίγουροι, ότι στην Ολομέλεια δεν θα αναφερθούμε μόνο σε αυτά, θα αναφερθούμε σε αυτά και σε άλλα τόσα, μέχρι κάποια στιγμή να καταλάβετε, ότι δεν έχετε ευθύνη να απαντάτε απλά στα κόμματα της Αντιπολίτευσης, έχετε ευθύνη να απαντάτε στους πολίτες.

Ευχαριστώ, κύριε Πρόεδρε.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών):** Τον λόγο έχει η κυρία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Κύριε Πρόεδρε, κύριε Υπουργέ, θα ήθελα να ξεκινήσω την εισήγησή μου με ορισμένα ζητήματα, τα οποία προέκυψαν και από την ακρόαση των φορέων και στα οποία το νομοσχέδιο δεν μας δίνει καθόλου απαντήσεις. Αρχικά, το κυριότερο ζήτημα αφορά την ορθολογική κατανομή του προσωπικού. Ακούστηκε από τους εκπροσώπους της Αστυνομίας ότι οι αστυνομικοί πολλές φορές κάνουν πάρεργα, που δεν συνάδουν με την βασική αποστολή του Έλληνα Αστυνομικού να προστατεύει την κοινωνία από το έγκλημα. Την ίδια στιγμή οι Εκπρόσωποι των Πολιτικών Υπαλλήλων της Αστυνομίας ξεκάθαρα μας ανέφεραν ότι νιώθουν παραγκωνισμένοι και ότι πολλοί εξ αυτών αναζητούν τρόπους να φύγουν από την Αστυνομία κάνοντας χρήση του θεσμού της κινητικότητας, επειδή αισθάνονται ότι δεν αξιοποιούνται.

Για ποιο λόγο δεν αναθέτετε στους πολιτικούς υπαλλήλους όλες τις δουλειές γραφείου της Ελληνικής Αστυνομίας, ώστε να απελευθερωθούν τα ένοπλα στελέχη της;

Για ποιο λόγο θα πρέπει να σπαταλούνται ανθρώπινοι πόροι και συγκεκριμένα ένστολοι που έχουν το δικαίωμα να φέρουν όπλα σε θέσεις γραφείου;

Θεωρώ ότι εργασίες όπως η έκδοση διαβατηρίων, η εφαρμογή της νομοθεσίας περί προσωπικών δεδομένων, η γραμματειακή υποστήριξη των αστυνομικών τμημάτων και η επικοινωνία θα πρέπει να ανατεθούν αποκλειστικά στο πολιτικό προσωπικό. Ειδικότερα, σας καλώ να προβλέψετε ότι στο Άρθρο 12 που αφορά το Γραφείο Προστασίας Δεδομένων Προσωπικού Χαρακτήρα, στο Άρθρο 19 που αφορά τη Διεύθυνση Επικοινωνίας, στο Άρθρο 26 που αφορά τη Διεύθυνση Διαβατηρίων και Εγγράφων Ασφαλείας, στο Άρθρο 33 που αφορά τη Διεύθυνση Πολιτικού Προσωπικού και στα Άρθρα 40, 41 και 42, που αφορούν τη Διεύθυνση Οικονομικής Υποστήριξης, τη Διεύθυνση Πάγιας Προκαταβολής και τη Διεύθυνση Διοικητικής Υποστήριξης, θα απασχολείται αποκλειστικά πολιτικό προσωπικό της Ελληνικής Αστυνομίας.

Επίσης, πιστεύουμε ότι θα πρέπει να προστεθεί μία διάταξη, σύμφωνα με την οποία όλα τα γραμματειακής φύσεως καθήκοντα των αστυνομικών τμημάτων, όπως η τήρηση βιβλίων και υπηρεσιακή αλληλογραφία, θα ανατίθεται σε πολιτικό προσωπικό ώστε να μπορούν να απεμπλακούν όσο το δυνατόν περισσότερο οι ένστολοι από υπηρεσίες γραφείου προκειμένου να αξιοποιηθούν σε επιχειρησιακές και μάχιμες θέσεις. Θα διασφαλίζεται έτσι η βέλτιστη και ορθολογική αξιοποίηση τόσο του ένστολου όσο και του πολιτικού προσωπικού της Ελληνικής Αστυνομίας.

Το δεύτερο ζήτημα, το οποίο δεν αναφέρεται στο νομοσχέδιο είναι η αστυνόμευση της υπαίθρου, όπου η εγκληματικότητα είναι εξαιρετικά δύσκολο να ελεγχθεί λόγω της συγκέντρωσης των δυνάμεων της Ελληνικής Αστυνομίας στα αστικά κέντρα. Στο υπό ψήφιση νομοσχέδιο δεν υπάρχει καμία πρόνοια για την αστυνόμευση της υπαίθρου. Λειτουργείτε σαν να μην υπάρχει καθόλου ύπαιθρος στην ελληνική επικράτεια. Αυτό είναι συνέπεια και συνέχεια μιας αντίληψης που έκρινε παρωχημένο το θεσμό της Χωροφυλακής και τον κατήργησε. Δυστυχώς, όμως, η επικράτηση αυτής της εσφαλμένης άποψης είχε ως αποτέλεσμα να μειωθεί σημαντικά η αστυνόμευση σε περιοχές εκτός των αστικών κέντρων. Η υπονόμευση της αστυνόμευσης της υπαίθρου, με την κατάργηση της Χωροφυλακής, ήταν ένα ιστορικό λάθος γιατί συνέβαλε μαζί με άλλους παράγοντες στην εγκατάλειψη της υπαίθρου, στην γιγάντωση της αστυφιλίας και τελικά στο δημογραφικό μαρασμό αφού η ύπαιθρος ήταν πάντα η δεξαμενή της δημογραφικής αναγέννησης της Ελλάδας.

Επομένως, είσαστε διατεθειμένοι να ιδρύσετε και να ενισχύσετε εξειδικευμένες οργανωτικές μονάδες της Αστυνομίας, οι οποίες θα είναι προσαρμοσμένες στις ιδιαιτερότητες της ελληνικής υπαίθρου όπως υπήρξε στο παρελθόν η Χωροφυλακή;

Έχετε στο σχεδιασμό σας να ενταθεί η αποτελεσματική αστυνόμευση των περιοχών εκτός των αστικών κέντρων;

Το τρίτο ζήτημα, για το οποίο το νομοσχέδιό σας, σιωπά είναι η νομική προστασία των αστυνομικών κατά την άσκηση των καθηκόντων τους. Οι ίδιοι οι εκπρόσωποι των αστυνομικών ανέφεραν ότι αποτελεί πάγιο αίτημά τους να αναλάβει η πολιτεία τα έξοδα της νομικής εκπροσώπησης τους σε διάφορες δικαστικές διαμάχες, που γεννώνται από κακόβουλες και εκδικητικές μηνύσεις και αγωγές πολιτών, που επιδιώκουν με τον τρόπο αυτό να αποθαρρύνουν τους αστυνομικούς από το να επιτελέσουν σωστά τα καθήκοντά τους. Είναι σκόπιμο, λοιπόν, να ιδρυθεί μια ειδική οργανωτική μονάδα επιφορτισμένη με αυτό ακριβώς το καθήκον. Αυτονόητο φυσικά είναι ότι μία τέτοια υπηρεσία, η οποία θα έχει καθήκοντα ανάλογα με αυτά που προβλέπονται στο Άρθρο 52 του ν.4674/2000, θα πρέπει να συνεργάζεται στενά και με τις πειθαρχικές υπηρεσίες της Ελληνικής Αστυνομίας, ώστε η δικαστική κρίση να ταυτίζεται με την πειθαρχική κρίση. Σας καλώ, λοιπόν, να τοποθετηθείτε και σε αυτή την πρότασή μας, η οποία αποτελεί άλλωστε και θέση των ίδιων των αστυνομικών.

Στο άρθρο 35, που αφορά τις αρμοδιότητες και τη διάρθρωση της Διεύθυνσης Υγειονομικού, δεν γίνεται καμία απολύτως αναφορά στα θέματα ψυχικής υγείας των αστυνομικών. Μια επίσης σημαντική παράλειψη του νομοσχεδίου σας. Η μόνη σχετική αναφορά γίνεται στην παράγραφο 6 όπου γίνεται λόγος για παροχή ψυχολογικής υποστήριξης και ενημέρωσης του προσωπικού της Ελληνικής Αστυνομίας μέσω ειδικής τηλεφωνικής γραμμής. Αυτό όμως, όπως καταλαβαίνετε και εσείς, δεν είναι αρκετό. Είναι πραγματικά απαράδεκτο να μην λαμβάνεται καμία πρόνοια για την ψυχική υγεία των Ελλήνων Αστυνομικών τη στιγμή που, όπως ανέφερε η εκπρόσωπος των Εξωτερικών Φρουρών των Καταστημάτων Κράτησης, αρκετοί συνάδελφοι που έχουν αυτοκτονήσει λόγω των συνθηκών εργασίας που βιώνουν. Είναι λοιπόν, απαραίτητο να γίνει προσθήκη στο άρθρο 36, ώστε να παρέχεται πλήρης ψυχολογική υποστήριξη στους Έλληνες Αστυνομικούς και όχι μόνο μια τηλεφωνική γραμμή υποστήριξης. Το γεγονός άλλωστε, ότι αυτοί οι άνθρωποι οπλοφορούν, καθιστά ακόμα πιο αυξημένη την ανάγκη επαγρύπνησης για την ψυχική τους υγεία και δεν συγχωρείται καμία παράλειψη στον τομέα αυτό.

Ένα ζήτημα, για το οποίο επίσης θα ήθελα να σας καλέσω να πάρετε θέση, έχει να κάνει με τη συγκρότηση των πειθαρχικών οργάνων της Ελληνικής Αστυνομίας. Θεωρούμε ότι η συμμετοχή προσώπων εγνωσμένου κύρους εκτός της αστυνομίας όπως δικαστικών ή μέλη του Νομικού Συμβουλίου του Κράτους θα προσέθετε περισσότερο κύρος και αξιοπιστία στις πειθαρχικές διαδικασίες.

Αναφορικά με τις διατάξεις της Αστυνομικής Ακαδημίας θα συμμεριστώ την αγωνία των εκπροσώπων της αστυνομίας σχετικά με την ακαδημαϊκή αξία αυτού του ιδρύματος. Η ισοτιμία της Σχολής με τα ΑΕΙ που περιγράφεται στο άρθρο 106 είναι αμφίβολη λόγω των ανεπαρκών προσόντων του επιστημονικού προσωπικού του άρθρου 114. Δεν νοείται να είναι μέλη του επιστημονικού συμβουλίου πρόσωπα τα οποία στερούνται διδακτορικού διπλώματος. Επίσης, θα ήθελα να μας πληροφόρησε αν η Αστυνομική Ακαδημία θα υπάγεται στην εποπτεία της Εθνικής Αρχής Ανώτατης εκπαίδευσης, ώστε να πιστοποιείται η ακαδημαϊκή αξία των σπουδών που προσφέρει.

Επίσης, παρατηρώ ότι τα μεταπτυχιακά προγράμματα που αναφέρονται στα άρθρα 128 & 138 θα γίνονται από την ίδια τη Σχολή αλλά μόνο σε συνεργασία με άλλα ΑΕΙ. Αυτό αποτελεί μια ένδειξη ότι δεν θέλετε να είναι η Αστυνομική Ακαδημία ένα κανονικό ΑΕΙ με δικά του μεταπτυχιακά προγράμματα. Όλα αυτά, λοιπόν, καθιστούν αναγκαίο να διευκρινιστεί το ζήτημα της ισοτιμίας της Αστυνομικής Ακαδημίας με τα υπόλοιπα ΑΕΙ της χώρας και να κινηθείτε προς την κατεύθυνση της δημιουργίας ενός σύγχρονου εξειδικευμένου ΑΕΙ, όπως ζητούν άλλωστε και οι ίδιοι εκπρόσωποι της αστυνομίας.

Όσον αφορά την εφαρμογή του κατ’ οίκον περιορισμού και του εντοπισμού των κινήσεων με ηλεκτρονική επιτήρηση, που προβλέπεται στο άρθρο 181, δεν διευκρινίζετε ποια είναι τα δεδομένα που θα συλλέγονται κατά τη διάρκεια της επιτήρησης. Θα μπορεί, ενδεχομένως, να γίνεται και ηχητική ή και οπτική παρακολούθηση του επιτηρούμενου; Θα καταγράφονται οι συνομιλίες του με πρόσωπα που θα συνοικούν μαζί του; Αν δεν διευκρινίζεται στο νόμο ποια δεδομένα θα συλλέγονται κατά την επιτήρηση, τότε είναι πολύ εύκολο να γίνουν καταχρήσεις, αλλά και παραβιάσεις των δικαιωμάτων των προσώπων που συνοικούν με τον επιτηρούμενο. Επίσης, θα θέλαμε να μας διευκρινίσετε τον φορέα που θα κάνει την επιτήρηση. Υπάρχει περίπτωση να αναλάβουν οι ιδιώτες την ηλεκτρονική επιτήρηση, όπως π.χ., την έχουν αναλάβει για την απομαγνητοφώνηση των πρακτικών των δικών;

Τέλος όσον αφορά τις διατάξεις για τους Εποχικούς Πυροσβέστες, το άρθρο 210, είναι ωφέλιμο να μειωθεί η γραφειοκρατία και να εισαχθεί ένα νομικό καθεστώς, όπως αυτό που ζητάνε οι εκπρόσωποί τους, ώστε να επαναπροσλαμβάνονται αυτόματα χωρίς ιδιαίτερες διατυπώσεις οι εποχικοί της προηγούμενης περιόδου και να γίνονται προκηρύξεις αποκλειστικά και μόνο για όσα κενά θα προκύπτουν.

Κλείνοντας, πρέπει να κάνω μια γενική επισήμανση, το νομοσχέδιο δεν έχει δώσει καμία έμφαση στην πρόληψη. Σε μεγάλο βαθμό περιορίζεται στην οργανωτική διαχείριση και την καταστολή. Όμως η προστασία του πολίτη χωρίς πολιτικές πρόληψης είναι ημιτελής και αναποτελεσματική. Δεδομένου μάλιστα, ότι η εγκληματικότητα είναι ένα από τα σταθερά ζητήματα που μας απασχολεί όλους μας, ζητάμε στοχευμένα και αποτελεσματικά μέτρα αντιμετώπισης της κάθε είδους εγκληματικότητας και όχι διατάξεις αναδιοργάνωσης των υπηρεσιών του υπουργείου.

Σας ευχαριστώ.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών):** Τον λόγο έχει η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»,κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ κ. Πρόεδρε.

Θα περιμέναμε σήμερα να είναι παρών ο κ. Χρυσοχοΐδης, μας έχει υποσχεθεί από την πρώτη συνεδρίαση, ότι θα τοποθετηθεί επί όλων των αιτιάσεων για όσα θίξαμε πολύ επιστάμενα και πολύ συγκεκριμένα. Παρ όλα αυτά απουσιάζει, δεν ξέρω αν θα έρθει μέχρι το πέρας της συγκεκριμένης συνεδρίασης, γνωρίζετε;

Δεν απαντάτε, δεν γνωρίζετε.

Είναι θλιβερό για εμάς, να μην εκπροσωπείται η Κυβέρνηση, από τον Υπουργό Προστασίας του Πολίτη, ο οποίος από την πρώτη συνεδρίαση έχει υποσχεθεί ότι θα τοποθετηθεί πολύ συγκεκριμένα και δεν το έχει πράξει ακόμα και διανύουμε την τρίτη συνεδρίαση, για την οποία προβάλαμε τις ενστάσεις μας για πολύ συγκεκριμένους λόγους.

Δεν τοποθετήθηκε καν η Κυβέρνηση, στο αίτημά μας να συμβεί νέα συνεδρίαση ακρόασης φορέων, γιατί δεν συνέβη η συμπερίληψη εκπροσώπων φορέων που θα έπρεπε και θα έκανε να συμμετέχουν σε μια τέτοια συζήτηση. Εκτός από τους φορείς που έθιξα στην αρχική μου τοποθέτηση και μεταξύ αυτών, ήταν οι γυναικείες οργανώσεις για την ισότητα, οι εποχικοί πυροσβέστες, οι δικηγορικοί σύλλογοι, που για πολύ συγκεκριμένο λόγο απουσίαζαν στην συνεδρίαση, τη δεύτερη συνεδρίαση ακρόασης φορέων.

Η Εθνική Επιτροπή για τα Δικαιώματα του Ανθρώπου, σας έχει στηλιτεύσει με το υπόμνημά της, ότι δεν κλήθηκε ποτέ να καταθέσει τις απόψεις της σε κανένα στάδιο, μάλιστα, της νομοθετικής διαδικασίας, σε αντίθεση με τον σκοπό που επιτελεί βάσει του καταστατικού της νόμου και των σχετικών συστάσεων διεθνών οργανισμών. Όπως του Συμβουλίου της Ευρώπης και συνεχίζει με το να, θίγει επιγραμματικά κάποια από τα άρθρα αυτού του τεράστιου νομοσχεδίου, για το οποίο όταν υπέβαλα την ερώτηση στους φορείς εκπροσώπους της Ελληνικής Αστυνομίας, αν δόθηκε ο χρόνος ακόμα και σε αυτούς, να αναλύσουν για την Κυβέρνηση, με τη Νομοπαρασκευαστική Επιτροπή όλες τις πτυχές του σχεδιασμού, αυτής της αναδιάρθρωσης όπως το λέτε, δεν πήρα καμία απάντηση.

Άρα, το συμπέρασμα είναι ότι δεν υπήρξε ικανός χρόνος, γιατί η σιωπή και η άρνηση τοποθέτησης αυτό σημαίνει και σε αυτό συνηγορεί. Πρόκειται, λοιπόν, για ένα νομοσχέδιο τεράστιο που διαπνέεται, είπε ο Εισηγητής της Πλειοψηφίας, στη δεύτερη συνεδρίαση, από ψύχραιμες ρυθμίσεις, είναι ρυθμίσεις ωστόσο, που εμείς δεν τις θεωρούμε καθόλου ψύχραιμες. Είναι ρυθμίσεις που έχουν τεθεί αυθαίρετα, περιλαμβάνονται σε 213 άρθρα ,ενώ στο σχέδιο νόμου της διαβούλευσης τα άρθρα ήταν 197.

Δεν υπάρχει καμία ανάλυση ουσιαστικά και κανένας στρατηγικός σχεδιασμός στα μεγάλα προβλήματα που αναφύονται και από τις διαδικασίες που έχουν ανακύψει με την επιτάχυνση τη λεγόμενη της Δικαιοσύνης, μέσα από τα δικαστηριακή νέα πραγματικότητα, την κατάργηση δικαστηρίων, αλλά και μέσα από τις τροποποιήσεις, τις πάρα πολλές τροποποιήσεις του Ποινικού Κώδικα με την αυστηροποίηση των ποινών και τη νέα ανάγκη για συγκρότηση και λειτουργία σωφρονιστικών καταστημάτων.

Άρα, αυτό που βλέπουμε είναι μια προσπάθεια να αμβλύνετε τις εξαιρετικά δύσκολες επιπτώσεις από τη νέα πραγματικότητα, που θα απαιτεί νέα σωφρονιστικά καταστήματα. Τα οποία δεν είναι αυτή τη στιγμή έτοιμα και παραδοτέα με το μέτρο της επιτήρησης κατ΄οίκον και της ηλεκτρονικής επιτήρησης και βλέπουμε μια αποτυχία συνολικά, στο να αντιμετωπιστούν όσα προβλήματα στην προστασία του πολίτη, γιατί αυτό μας ενδιαφέρει, η προστασία του πολίτη, απαιτεί ένα σχεδιασμό εθνικό σχεδιασμό, που δεν φαίνεται να υπάρχει.

Μιλάει ο Συνήγορος του Πολίτη, στο υπόμνημα που μας κατέθεσε για το άρθρο 13, που αφορά στη Διεύθυνση Δεοντολογίας και Εσωτερικού Ελέγχου στο Αρχηγείο ΕΛΑΣ, πολύ φοβόμαστε ότι θίγοντας την ανάγκη για τήρηση της αρχής εμπεριστατωμένης και αποτελεσματικής έρευνας ενόψει των περιστατικών αυθαιρεσίας της Ελληνικής Αστυνομίας, γνωρίζει σε βάθος ο Συνήγορος του Πολίτη την έκθεση Εσωτερικού Ελέγχου που μας κοινοποιήθηκε τον Φεβρουάριο 2025, από το Ελεγκτικό Συνέδριο.

Αναφέρομαι σε αυτή την έκθεση που αφορά στην εποπτεία της προόδου εγκατάστασης του συστήματος εσωτερικού ελέγχου και της οργάνωσης και λειτουργίας των μονάδων εσωτερικού ελέγχου, στους φορείς του δημόσιου τομέα, γιατί θεωρούμε ότι υπάρχει συνάφεια και αποτελεί συγκοινωνούντα δοχείο με το εξεταζόμενο στο άρθρο 13 ζήτημα.

Δηλαδή, ήδη πριν τη θεσμοθέτηση νέων κανόνων υφίστανται θεσμοθετημένα ζητήματα εσωτερικού ελέγχου στους φορείς της κεντρικής διοίκησης, - πώς άλλωστε θα μπορούσε να μη λειτουργεί σχετική υπηρεσία σε ένα ευνομούμενο κράτος - πλην όμως στα πορίσματα του, το Ελεγκτικό Συνέδριο κατέγραψε σημαντικά προβλήματα ανάμεσα σε άλλα υπουργεία και στο Υπουργείο Προστασίας του Πολίτη. Και ξέρετε γιατί; Γιατί δεν έχει συσταθεί Μητρώο Μελών Επιτροπών Ελέγχου, που να διασφαλίζει την ποιότητα του έργου τους. Δεν υπάρχουν δράσεις, για την ενημέρωση και ευαισθητοποίηση του προσωπικού των υπουργείων αναφορικά με θέματα απάτης, διαφθοράς. Δεν πραγματοποιείται συστηματική κυκλική μετακίνηση υπαλλήλων, που κατέχουν θέσεις εργασίας ευάλωτες στη διαφθορά, όπως υπηρεσίες προμηθειών οικονομικής εκκαθάρισης. Δεν εφαρμόζεται ένα τυποποιημένο σύστημα αξιοποίησης πληροφοριών που προέρχονται, είτε από το εσωτερικό του, είτε από εξωτερικές πηγές, ελεγκτικές, δικαστικές. Ασφαλώς αν και μολονότι το πόρισμα του Συνηγόρου του Πολίτη στο ακανθώδες θέμα του ναυαγίου της Πύλου, δεν σας ικανοποίησε, εντούτοις, η συνεργασία της νέας Διεύθυνσης Δεοντολογίας και Εσωτερικού Ελέγχου για τα περιστατικά αυθαιρεσίας με το Συνήγορο είναι επιβεβλημένη. Τελεί υπό τις εγγυήσεις νομοθεσίας προκειμένου για την εξυπηρέτηση των αρχών της διαφάνειας και της εμπιστοσύνης του διοικουμένου στη διοίκηση.

Στο άρθρο 25 γίνεται αναφορά στη Διεύθυνση Κοινωνικής Αστυνόμευσης. Ο Συνήγορος του Πολίτη πολύ εύστοχα τονίζει και επισημαίνει ότι στην παράγραφο 1, θα πρέπει πριν τη λέξη «ανηλίκων» να προστεθεί «των δικαιωμάτων ατόμων με αναπηρία». Σε επίρρωση και των σχετικών 5 ειδικών εκθέσεων του Συνηγόρου του Πολίτη που παρακολουθεί ως ανεξάρτητη αρχή την εφαρμογή της σύμβασης του ΟΗΕ για τα δικαιώματα των ατόμων με αναπηρία, η Εθνική Συνομοσπονδία Ατόμων με Αναπηρία διατύπωσε πολύ εμπεριστατωμένα τις πλείστες ανησυχίες ως προς τα οξύτατα προβλήματα που αντιμετωπίζουν τα άτομα με αναπηρία ως κρατούμενοι των σωφρονιστικών καταστημάτων της χώρας, σε άθλιες συνθήκες, που επιδεινώνουν τα χρόνια προβλήματα τους, που πηγάζουν από την αναπηρία ή την πάθησή τους. Και ξεκινώντας κυριολεκτικά από το Α, αυτό που με επίταση ζητούν και το υιοθετούμε, είναι η πρόβλεψη προσβασιμότητας και η διασφάλιση της, σχεδιασμός τοποθέτησης κρατουμένων σε ειδικά διαμορφωμένα κελιά κράτησης προσαρμοσμένα στις ανάγκες ατόμων με αναπηρία, παροχή πληροφοριών στη νοηματική γλώσσα, αλλά και στη γραφή Braille, ισότιμη πρόσβαση σε υπηρεσίες υγείας και ψυχικής υγείας, λήψεις μέτρων για την επαγγελματική τους κατάρτιση αλλά και το δικαίωμά τους ισότιμα καθώς και δικαίωμα στην εκπαίδευση με γνώμονα την προστασία της εγγενούς αξιοπρέπειας τους.

Σε σχέση με το άρθρο 180, επισημαίνουν ότι σύμφωνα με την παρατήρηση σύσταση της Επιτροπής κατά των βασανιστηρίων του Συμβουλίου της Ευρώπης για τις συνθήκες κράτησης στα καταστήματα κράτησης, η παροχή υπηρεσιών φροντίδας και νοσηλείας στους κρατούμενους με σοβαρή αναπηρία και χρόνια πάθηση, θα πρέπει να παρέχεται από εξειδικευμένο προσωπικό υγειονομικό και όχι από εταίρους κρατούμενους. Το ίδιο σας λένε και στο υπόμνημά τους οι εκπρόσωποι του φορέα της Εθνικής Επιτροπής για τα Δικαιώματα του Ανθρώπου, που, όπως προ είπα, δεν τους καλέσατε ποτέ σε καμία συζήτηση πριν από την κατάθεση του σχεδίου νόμου.

Η συγκεκριμένη ρύθμιση που τελεί σε εξάρτηση από την έκδοση Κοινής Υπουργικής Απόφασης των Υπουργών Υγείας και Προστασίας του Πολίτη, καταδεικνύει το έλλειμμα πολιτικής βούλησης, ως προς τον σεβασμό των δικαιωμάτων των ανθρώπων με αναπηρία, ως προς τη ρύθμιση των εγγενών τους θεμάτων αναπηρίας, προβλημάτων σε συνδυασμό με την παραβατικότητα και τη μετάθεση και μετατόπιση των ζητημάτων που αφορούν την κοινωνική αυτή ομάδα σε ένα ουτοπικό μέλλον γεμάτο από ιδρύματα σωφρονισμού και εγκλεισμού χωρίς πρόθεση άρσης του διπλού στίγματος· ανάπηρος και έγκλειστος.

Το να υφίσταται κάποιος τη βία ενός μηχανισμού στέρησης της ελευθερίας του είναι ένα ζητούμενο που παραμένει ακανθώδες στη χώρα, που αδιαφορεί για την επιρροή της απώλειας της αυτονομίας του κρατουμένου στην υποκειμενικότητα του. Και αυτό είναι συντριπτικό για την κοινωνική επανένταξη και από ιδρυματοποίηση, την προσαρμογή των φυλακισθέντων στο κοινωνικό επαγγελματικό και οικογενειακό περιβάλλον.

Αυτό δε σημαίνει σωφρονισμός; Ή μήπως η φυλακή δεν έχει τέτοιο πρόταγμα; Περιμένουμε να μας απαντήσει σε όλα αυτά ο κύριος Υπουργός. Θα συνεχίσω την εισήγησή μου στην τελευταία συνεδρίαση γιατί ο χρόνος δεν επαρκεί. Ευχαριστώ.

**ΠΑΝΑΓΗΣ ΚΑΠΑΤΤΟΣ (Προεδρεύων των Επιτροπών):** Τελευταίος ομιλητής, ο Ειδικός Αγορητής από τους Σπαρτιάτες, ο κ. Πέτρος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»**): Κύριε Υπουργέ καλή επιτυχία στα καθήκοντά σας. Σας καλωσορίζουμε στην Επιτροπή μας. Κύριε Γενικέ, κυρίες και κύριοι συνάδελφοι, ερχόμαστε να συζητήσουμε σήμερα ένα ιδιαίτερα ογκώδες θα έλεγα νομοσχέδιο, το οποίο αφορά την αναδιοργάνωση της δομής της Ελληνικής Αστυνομίας και κατά βάση του προσωπικού της και επίσης, να εκσυγχρονίσει θεσμό ηλεκτρονικής επιτήρησης υποδίκων καταδίκων και άλλα θέματα κρατουμένων σε σωφρονιστικά καταστήματα .

Αναφορικά τώρα με την Ελληνική Αστυνομία θα κάνω τις εξής παρατηρήσεις. Πράγματι η Ελληνική Αστυνομία θέλει αναδιοργάνωση και εκσυγχρονισμό. Να πω ότι με πάρα πολλούς αστυνομικούς που μιλάω μου έχουν επισημάνει το γεγονός ότι πάρα πολλά οχήματα της αστυνομίας έχουν μεγάλο πρόβλημα. Οι ίδιοι οι αστυνομικοί μου έχουν πει ότι έχουν σοβαρό κίνδυνο πολλές φορές να μεταβούν στον προορισμό τους. Δεν ξέρουν αν θα φτάσουν στο προορισμό τους ή θα πάθουν κάποιο ατύχημα. Επίσης, έχουν παραπονεθεί ότι δεν έχουν επαρκή εκπαίδευση αναφορικά με τη σκοποβολή, με τη χρήση των όπλων. Γενικώς, η Ελληνική Αστυνομία δυσλειτουργεί στο θέμα της εκπαίδευσης.

Επίσης, ένα άλλο σοβαρό ζήτημα είναι η μη διεξαγωγή ψυχομετρικών τεστ. Πάρα πολλοί αστυνομικοί έχουν μεγάλο άγχος, πάρα πολύ πίεση. Θα πρέπει να διεξάγονται ψυχομετρικά τεστ.

Ένα άλλο σοβαρό ζήτημα είναι το ότι έχουμε πολλές γραφειοκρατικές διαδικασίες, οι οποίες μπορεί να γίνουν από το πολιτικό προσωπικό και να βγάλουν τους αστυνομικούς από τα γραφεία και να τους βάλουμε σε περιπολία. Εκεί τους θέλει ο πολίτης. στο πλευρό του, να κάνουν περιπολίες.

Επίσης, πράγματι έχουμε περιστατικά αστυνομικής αυθαιρεσίας, τα οποία βεβαίως πρέπει να ελέγχονται και να πατάσσονται, διότι η Αστυνομία για εμάς πρέπει να είναι στο πλευρό του πολίτη. Όμως, να πω και την άλλη πλευρά. Υπάρχουν και αστυνομικοί που κάνουν περιπολίες κάθε βράδυ, που διακινδυνεύουν τη ζωή τους. Μάλιστα να πω ότι από το 1984 έως και σήμερα έχουμε 154 θανώντες αστυνομικούς. Αυτό το σκεφτόμαστε. Να μην λέμε μόνο για την αστυνομική αυθαιρεσία. Να λαμβάνουμε υπόψη μας και πόσοι αστυνομικοί έχουν σκοτωθεί προστατεύοντας τους πολίτες. Να βλέπουμε λοιπόν και τις δύο όψεις. Εμείς, λοιπόν, είμαστε με την Αστυνομία που προστατεύει και υπερασπίζεται τον πολίτη και όχι με την Αστυνομία η οποία αυθαιρετεί. Εμείς έτσι θέλουμε να κινείται η Αστυνομία.

Αναφορικά με την αναδιοργάνωση. Πρώτον, το νομοσχέδιο διαβάζοντας το βλέπουμε ότι κάνει μια αναδιοργάνωση σε πολλές περιπτώσεις επιφανειακή, θα έλεγα. Δηλαδή, στο άρθρο 7, παράγραφος 5, μετονομάζει κάποιες επιτελικές θέσεις. Τους λέει πλέον γενικούς συντονιστές. Αυτό για εμάς δεν είναι θέμα αναδιοργάνωσης.

Όπως επίσης να πω ότι στο άρθρο 10, δημιουργεί ένα επιτελικό γραφείο αρχηγού, το οποίο αποτελείται από Τμήμα Επιτελικής Υποστήριξης και Υπασπιστήριο. Ουσιαστικά λοιπόν, δημιουργεί ένα επιτελείο μέσα στο επιτελείο και δημιουργεί ένα «υδροκέφαλο» μοντέλο διοίκησης, το οποίο για μας είναι προβληματικό.

Ένα άλλο που θέλουμε να πούμε, αφορά το άρθρο 25, όπου πλέον για πρώτη φορά δημιουργείται η Διεύθυνση Κοινωνικής Αστυνόμευσης. Είναι πράγματι σημαντικό, διότι το τελευταίο διάστημα έχουν αυξηθεί τα περιστατικά ενδοοικογενειακής βίας και η παραβατικότητα των ανηλίκων. Θα πρέπει να συσταθεί μια τέτοια διεύθυνση, όμως θέλουμε να λειτουργήσει αποτελεσματικά και επίσης, να μπορέσει να πατάξει αυτά τα ιδιαίτερα θλιβερά φαινόμενα που έχουν δυστυχώς έξαρση στην εποχή μας.

Επίσης, σε πάρα πολλά θέματα θα αναφερθώ επιγραμματικά σε κάποια άρθρα γιατί είναι πάρα πολύ μεγάλο το νομοσχέδιο. Στο άρθρο 125, για την εισαγωγή στην Αστυνομική Ακαδημία. Θεωρούμε θετικό ότι στους υποψήφιους ειδικών κατηγοριών πλέον προβλέπονται και τέκνα αναπήρων και θυμάτων πολέμου και τέκνα θυμάτων και αναπήρων. ή θυμάτων εν ενεργεία ή εν συντάξει αστυνομικού προσωπικού ειρηνικής περιόδου. Όπως επίσης, να πω είναι και πολύ σημαντικό το γεγονός, ότι πλέον προβλέπεται ότι θα υπάρχουν επιμορφωτικά προγράμματα στην Ελληνική Αστυνομία, σε συνεργασία με κάποια άλλα ΑΕΙ. Αυτό είναι σημαντικό για την επιμόρφωση. Θεωρούμε ότι ο αστυνομικός στη σημερινή περίοδο θα πρέπει να είναι και μορφωμένος. Να έχει όχι μόνο κοινωνική, αλλά και ακαδημαϊκή μόρφωση. Θεωρούμε πως αυτό θα πρέπει να συνεχιστεί και είναι προς τη θετική κατεύθυνση.

Επίσης, θα ήθελα να πω για την επιτήρηση, ότι είναι πολύ σημαντικό να περιορίζεται η οπλοφορία των αστυνομικών, να μην έχουμε οπλοφορία όταν υποβάλλεται ή μήνυση ή έγκριση ή καταγγελία για εκτέλεση εγκλημάτων βίας. Να πω όμως ότι θα πρέπει να υπάρχει και κάποια βασιμότητα στις καταγγελίες, διότι σε πολλές περιπτώσεις δυστυχώς έχουμε καταγγελίες, οι οποίες γίνονται και είτε είναι ψευδείς είτε είναι αβάσιμες. Θα πρέπει να ελέγχεται και η βασιμότητα. Ναι μεν να υπάρχει αφαίρεση οπλοφορίας, όμως να γνωρίζουμε και πόση βασιμότητα έχον αυτές οι καταγγελίες. Οι περισσότερες γίνονται επιφανειακά και προσχηματικά. Αυτό είναι κάτι πάρα πολύ σοβαρό για εμάς.

Επίσης, αναφορικά με τις αλλαγές στον Σωφρονιστικό Κώδικα. Πράγματι, θεωρούμε σημαντικό πως θα πρέπει όντως να ενισχυθεί ο θεσμός της επιτήρησης με «βραχιολάκι» για κάποιους κρατουμένους που δεν είναι ιδιαίτερα επικίνδυνοι. Διότι, ουσιαστικά έχουμε μια μεγάλη υπερσυγκέντρωση κρατουμένων στα σωφρονιστικά καταστήματα και αυτό εμμέσως το παραδίδει το νομοσχέδιο. Βλέπουμε ότι πλέον οι φυλακές έχουν γεμίσει με κρατούμενους και αυτό είναι πάρα πολύ σοβαρό. Όμως, θέλουμε να ρωτήσουμε πρώτον, ποιοι θα κάνουν την επεξεργασία. Δεύτερον, με ποιους τρόπους θα γίνεται η επιτήρηση, ποιος θα επεξεργάζεται τα δεδομένα και κυρίως, θα πρέπει να προσέξουμε μήπως τυχόν υπάρχουν κάποιες παραβιάσεις των ανθρωπίνων δικαιωμάτων προσωπικών δεδομένων. Είναι πάρα πολύ σημαντικό.

Ένα άλλο που θέλω να πω είναι και το άρθρο 182 που είπε και ο Συνήγορος του Πολίτη, για μας προσωπικά είναι ιδιαίτερα σημαντικό το γεγονός ότι προστίθεται η παραβίαση των όρων της άδειας, η οποία είναι εξαιρετικά χαμηλή, είναι ένα κάτι το οποίο συμβαίνει εξαιρετικά σπάνια και για μένα είναι ιδιαίτερα σημαντικό ότι υπάρχει μια σοβαρή αυστηροποίηση.

Τέλος, θα ήθελα να πω για τους πυροσβέστες ότι εδώ θα πρέπει να σταθούμε λίγο. Ξέρετε η Πυροσβεστική Υπηρεσία έχει ελλείψεις προσωπικού, έχει οργανικά κενά. Συνεχώς επιλεγεί η Ελληνική Πολιτεία να προσλαμβάνει εποχιακούς πυροσβέστες αντί να προβλέπει μονιμοποίηση πάρα πολλών στελεχών. Αυτοί οι άνθρωποι ξέρετε που γίνονται πυροσβέστες έχουν μεγάλη εμπειρία, επίσης κάθε καλοκαίρι, κάθε αντιπυρική περίοδο διακινδυνεύουν την ζωή τους και για εμάς προσωπικά, θα πρέπει να υπάρξει κάποιο θέμα κάποια μέρα για τη μονιμοποίησή τους, όχι μόνο την επέκταση όπως προβλέπει το νομοσχέδιο για 8 μήνες της περιόδου προσλήψεων και επίσης, θα πω ότι αυτοί οι άνθρωποι για μας προσωπικά είναι ήρωες, είναι άνθρωποι που διακινδυνεύουν τη ζωή τους και για αυτό το λόγο δεν θα πρέπει να αντιμετωπίζονται με καταστολή, όπως έγινε πέρυσι τον Οκτώβριο. Για εμάς είναι πάρα πολύ σημαντικό. Θα θέλαμε λοιπόν, αντί να επιλέγεται μόνο η πρόσληψη εποχικών πυροσβεστών και μάλιστα για ένα οκτάμηνο που επεκτείνεται η περίοδος, να υπάρξει μια πρόβλεψη, για μονιμοποίηση αυτού του ανθρώπου, τουλάχιστον όσων πληρούν τα κριτήρια. Για εμάς προσωπικά εντάσσονται στην Πυροσβεστική Υπηρεσία, αποτελούν μέρος του Οργανισμού της Πυροσβεστικής Υπηρεσίας και για μένα προσωπικά, θα πρέπει να μονιμοποιηθούν κάποια στιγμή.

Επίσης, θέλω να πω εν κατακλείδι το εξής, ότι σε γενικές γραμμές, το νομοσχέδιο, δίνει βάση περισσότερο στην καταστολή και όχι στην πρόληψη, που για μας είναι εξαιρετικά σημαντικό. Θα πρέπει να ξεκινά από την πρόληψη. Δεύτερο και πιο σημαντικό, προβαίνει σε μια αναδιοργάνωση της Ελληνικής Αστυνομίας, η οποία σχετίζεται περισσότερο με μετονομασία επιτελικών θέσεων, δημιουργία διευθύνσεων, χωρίς όμως να φροντίζει για το πώς θα κατανεμηθούν οι θέσεις. Επίσης, χωρίς να παρέχει επαρκή υπάρχει πρόβλεψη για την εκπαίδευση των αστυνομικών όπως είπα στον οπλισμό, στο χειρισμό των όπλων, σε δύσκολες καταστάσεις. Δεν φροντίζει επίσης το τι θα γίνει με τα οχήματα αστυνομίας, που σε πολλές περιπτώσεις είναι σε πολύ κακή κατάσταση. Αυτά για εμάς είναι εξαιρετικά σημαντικά. Εάν δεν βελτιωθούν, η Αστυνομία θα έχει μονίμως προβλήματα.

Για μας λοιπόν, προσωπικά, θα πρέπει να δοθεί βάση και σε αυτά τα ζητήματα και όχι μόνο στην αναδιοργάνωση των επιτελικών θέσεων κι όπως είπα και στην αρχή, εμείς θέλουμε μια Αστυνομία που να είναι δίπλα στον πολίτη, να πολεμά την εγκληματικότητα, να φροντίζει για την ασφάλεια των πολιτών και όχι να είναι απέναντι τους. Ευχαριστώ πάρα πολύ.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών):** Τον λόγο έχει ο κ. Οικονόμου.

**ΙΩΑΝΝΗΣ (ΓΙΑΝΝΗΣ) ΟΙΚΟΝΟΜΟΥ:** Κύριε Πρόεδρε, για δύο λόγους ζήτησα να μιλήσω στην Επιτροπή, δεδομένου ότι στην Ολομέλεια θα έχουν έτσι πιο πολιτικό χαρακτήρα οι ομιλίες μας. Επιτρέψτε μου κατ’ αρχήν να συγχαρώ τον καινούργιο Υφυπουργό Προστασίας του Πολίτη τον κύριο Λαμπρόπουλο και να του ευχηθώ καλή επιτυχία στα καθήκοντά του.

Δύο πράγματα θέλω να τονίσω με τη σύντομη αυτή παρέμβασή μου. Πρώτα από όλα ακούω και σε αυτή τη συνεδρίαση, αλλά και στην προηγούμενη συνεδρίαση να εξαντλείται η κριτική της αντιπολίτευσης στη λογική ότι σε ό,τι αφορά κατ’ αρχήν το μεγάλο κομμάτι του νομοσχεδίου της αναδιοργάνωσης δηλαδή, του Αρχηγείου της Ελληνικής Αστυνομίας, που είναι ο ακρογωνιαίους λίθος του Υπουργείου Προστασίας του Πολίτη, το νομοσχέδιο δήθεν εξαντλείται σε μετονομασία διευθύνσεων κλάδων ή σε συγχωνεύσεις τέτοιων αρμοδιοτήτων.

Θεωρώ ότι είναι μια άδικη κριτική, δεδομένου ότι έτσι κι αλλιώς η εξέλιξη αναδιοργάνωσης του Αρχηγείου και του Επιτελείου, ως ένα βαθμό, θα εμπεριείχε και αυτή τη διάσταση, δηλαδή θα μάζευε ήδη υπάρχουσες υπηρεσίες, ενδεχομένως θα άλλαζε κάποιους τίτλους, όμως εδώ γίνεται μια υποτίμηση, θεωρώ για λόγους πολιτικής και αντιπολιτευτικής κριτικής, κάποιων πολύ ουσιαστικών πράξεων και σταχυολογώ κάποια από αυτά.

Πρώτον, στο άρθρο 9 συστήνεται ένα Συμβούλιο Επιτελικού Σχεδιασμού και Διαχείρισης Κρίσεων. Επί της ουσίας όλοι οι ανώτατοι ή ανώτεροι αξιωματικοί που αποκτούν συγκεκριμένο και πιο συγκεκριμένο πλέον ρόλο και καθήκον, μέσα από αυτό το νομοσχέδιο σε σχέση με αυτό που υπήρχε, αποκτούν μια θεσμική λειτουργία ως κοινό σώμα. Δεν υπήρχε κάτι τέτοιο μέχρι τώρα. Αποκτούν την ευθύνη της τοποθέτησής τους και της ανάληψης πρωτοβουλιών σε ό,τι αφορά διαχείριση συγκεκριμένων περιστατικών. Αντιλαμβάνομαι από το νομοσχέδιο ότι θα κρατούνται πρακτικά με ό,τι αυτό συνεπάγεται. Μέχρι τώρα αυτό δεν υπήρχε και αν θέλετε ήταν και ένα από τα βασικά ελλείμματα στην αντιμετώπιση και περιστατικών εκτάκτων και διαχείρισης κρίσεων, αλλά και γενικώς, της τακτικής ενασχόλησης με θέματα, στα οποία όλο το σώμα του Αρχηγείου, οι ανώτατοι και ανώτεροι αξιωματικοί, θα έπρεπε να έχουν γνώση.

Δεύτερον, στη Διεύθυνση Διαχείρισης Κρίσεων, γίνεται ρητή αναφορά σε ό,τι αφορά στην υποχρέωση συχνής κατάρτισης Ειδικών Προγραμμάτων Εκπαίδευσης, Αναθεώρησης των Επιχειρησιακών Σχεδίων Δράσεων και αντιμετώπισης διάφορων περιστατικών και αυτό είναι πολύ σημαντικό και κυρίως, στην αντιμετώπιση των υβριδικών απειλών.

Ιδιαίτερη σημασία έχει το άρθρο 18 του νομοσχεδίου, κύριε Πρόεδρε, που αφορά τη Διεύθυνση Στρατηγικού Σχεδιασμού. Αυτό, είναι κάτι πάρα πολύ ουσιαστικό. Υπάρχει η υποχρέωση κατάρτισης των 5ετών προγραμμάτων, προγραμμάτων για την αξιοποίηση χρηματοδοτικών εργαλείων, σχεδιασμού και υποστήριξης για την αντιμετώπιση όλων των αναγκών του Σώματος σε έναν ορίζοντα πενταετίας, ένα σχέδιο το οποίο θα καταρτίζεται και θα κατατίθεται, νομίζω, τον Μάιο στο Συμβούλιο Επιτελικού Σχεδιασμού και θα έχει για την πρώτη του χρήση 4ετή διάρκεια, από τον επόμενο Ιανουάριο. Και αυτό, λοιπόν, σε επίπεδο οργανωτικό, αλλά και διαχειριστικό, στην αξιοποίηση των χρηματοδοτικών εργαλείων, είναι σημαντικό για την Ελληνική Αστυνομία.

Η Διεύθυνση Κοινωνικής Αστυνόμευσης, είναι και αυτό μια πολύ σημαντική εξέλιξη, έχουμε καινούργιες απειλές, έχουμε καινούργιες προκλήσεις και οφείλει να προσαρμοστεί επιτελικά η Ελληνική Αστυνομία και επιχειρησιακά και σ’ αυτά, που ήταν διάσπαρτα σε διάφορες άλλες διαδικασίες.

Οι αποφάσεις περί της αναβάθμισης της Αστυνομικής Ακαδημίας, κινούνται προς τη σωστή κατεύθυνση.

Από την εμπειρία μου στο Υπουργείο Προστασίας του Πολίτη, τους τέσσερις μήνες που έμεινα εκεί, αλλά και γενικότερα παρακολουθώντας αυτά τα ζητήματα, δεν σας κρύβω ότι πολλές φορές έχω αναρωτηθεί: Με το πώς πρέπει οι Αστυνομικές Ακαδημίες να έρθουν να καλύψουν διάφορα κενά που συναντούν τα παιδιά, όταν έρχονται από το σχολείο μέσω των πανελλαδικών εξετάσεων στις Αστυνομικές Ακαδημίες. Είναι πολύ υψηλές οι απαιτήσεις, χρειάζονται αριστούχοι μαθητές, ψηλοί βαθμοί, αλλά το γεγονός ότι κάποιος είναι καλός μαθητής, δεν σημαίνει αυτόματα ότι είναι και καλός ή κατάλληλος αστυνομικός. Θέλω να πω, δηλαδή, ότι εκεί χρειάζεται μια εξισορρόπηση και αυτό το ρόλο πρέπει να τον παίξουν οι Αστυνομικές Ακαδημίες και σε ότι αφορά την εκπαίδευση των ανθρώπων - των παιδιών που εισέρχονται στο Σώμα, με φιλότιμο και με φιλοδοξίες, αλλά και σε ότι αφορά τη δυνατότητα επέκτασης των σπουδών τους.

Ιδιαίτερα σημαντικές είναι οι πρόνοιες σε ότι αφορά τη χρησιμοποίηση των ηλεκτρονικών μέσων, δηλαδή, σε ότι αφορά το βραχιολάκι. Και εδώ γίνεται μία πολύ ουσιαστική τομή που περνάει στα ψιλά, αλλά πιστέψτε με, είναι πολύ ουσιαστική, που στην ουσία απαλλάσσει αυτόν που θα φοράει το βραχιολάκι απ’ το να το πληρώνει ο ίδιος. Πολλές φορές αυτό, επειδή δεν είχαν την οικονομική δυνατότητα, αποτελούσε τροχοπέδη στο να γενικευθεί η χρήση του συστήματος και προβλέπετε και η χρήση του εκτός Αττικής και Θεσσαλονίκης, είναι κάτι που θα παίξει πολύ ουσιαστικό ρόλο, όχι μόνο στην αποσυμφόρηση των φυλακών, αλλά και σε ανθρώπους οι οποίοι η προφυλάκισή τους θα μπορεί με ευκολότερο τρόπο να είναι η κατ’ οίκον κράτηση μέσα από το βραχιολάκι, γιατί και η προφυλάκιση πολλές φορές είναι μία σκληρή πράξη, που κρίνουν οι δικαστές ότι πρέπει να επιβάλουν σε κάποιους κατηγορουμένους, είναι προς τη σωστή κατεύθυνση.

Τώρα θέλω να κλείσω με δύο προτάσεις, όχι τόσο για να συμπεριληφθούν σε αυτό το νομοσχέδιο, νομίζω ότι δεν υπάρχει ο χρόνος, όμως το λέω ως προβληματισμό και θα το μεταφέρετε στον Υπουργό, κύριε Υφυπουργέ και κύριε Γενικέ.

Η πρώτη πρότασή μου, αφορά, τις ΓΕ.Π.Α.Δ, εξαιρώ τη Γενική Αστυνομική Διεύθυνση Αττικής και την Γενική Αστυνομική Διεύθυνση Θεσσαλονίκης. Έχω την εκτίμηση ό,τι πρέπει να εξεταστεί σοβαρά το ενδεχόμενο να καταργηθούν. Όσοι είμαστε και Βουλευτές επαρχίας και ο Εισηγητής μας και ο κύριος Υφυπουργός χρόνια, κατανοούν, ότι εκεί που πρέπει να πέσει - και έχει σημασία να πείσει - μεγαλύτερο βάρος πλέον, είναι στις Αστυνομικές Διευθύνσεις των νομών. Οι ΓΕ.Π.Α.Δ., δεδομένου ότι έχουμε τώρα και την καλύτερη οργάνωση του Αρχηγείου με τους Γενικούς Συντονιστές, οι αρμοδιότητές της δεν είναι τέτοιες που να δικαιολογούν τέτοιο μέγεθος και τέτοιο εύρος, απασχολώντας Αξιωματικούς, απασχολώντας αστυνομικούς, που θα μπορούσαν να είναι στο πεδίο, στη διάθεση των Αστυνομικών Διευθύνσεων των νομών και να κάνουν πολύ καλύτερα τη δουλειά τους. Έχω την αίσθηση ότι θα πρέπει σε ένα δεύτερο χρόνο το Υπουργείο, να το δει, να ζυγίσει, να το αξιολογήσει, πιστεύω ότι πέραν της Γενικής Αστυνομικής Διεύθυνσης Θεσσαλονίκης, Αττικής, άντε και με κάποιες εξαιρέσεις, θα το έβλεπα π.χ. για την Κρήτη, σε όλα τα υπόλοιπα νομίζω ότι οι ΓΕ.Π.Α.Δ. θα μπορούσαν να καταργηθούν και οι αρμοδιότητές τους να έρθουν, στις Αστυνομικές Διευθύνσεις.

Το δεύτερο, δεν άπτεται μόνο του Υπουργείου Προστασίας του Πολίτη, άπτεται και άλλων Υπουργείων. Υπάρχει ένα ζήτημα και το ζήτημα αυτό αφορά τους υποψήφιους Δημοτικούς και Κοινοτικούς Συμβούλους αστυνομικούς, δηλαδή παρατηρείται το φαινόμενο να παίρνει ο άλλος 15 ή 20 ή 25 ψήφους και με βάση τον νόμο που υπάρχει, επειδή εκλέγεται Πρόεδρος σε μία Δημοτική Κοινότητα της επαρχίας ή οπουδήποτε, να φεύγει από την υπηρεσία του και να πηγαίνει εκεί για 4 ή 5 χρόνια, δηλαδή όσο διαρκεί η εκλογή του και χωρίς να έχει αναλάβει καθήκοντα Αντιδημάρχου.

Εδώ, λοιπόν, υπάρχει ένα διπλό ζήτημα για εμένα, πρώτον, δίνει μάχη ο κάθε Υπουργός, ο κάθε Υφυπουργός, ο κάθε Αρχηγός να οργανώσει και να διαθέσει καλύτερα το προσωπικό με χίλιες δυο αιτίες και χίλια δυο προβλήματα, προστίθεται σε αυτά τα προβλήματα και αυτή η υποχρέωση που προβλέπεται από τον νόμο, ο άλλος που ψηφίζεται με κάποιους ψήφους να φεύγει από την υπηρεσία του και να πηγαίνει στον νομό και στο χωριό από το οποίο κατάγεται. Το δεύτερο ζήτημα, είναι ότι τίθεται και ένα ηθικό θέμα, πάει ο αστυνομικός να ασκήσει αστυνομικό έργο, να ελέγξει εκείνους οι οποίοι τον ψήφισαν, για να μπορεί να πάει στον τόπο του. Υπάρχει και ένα ηθικό θέμα. Αντιλαμβάνομαι τις δυσκολίες και ότι ενδεχομένως κάποιοι να ενοχληθούν από αυτή την ιστορία, νομίζω όμως, ότι στο πλαίσιο που είμαστε έχει κλείσει τον κύκλο του αυτή η διάταξη με τα προνόμια, δεν αφορά μόνο τους αστυνομικούς, αφορά ευρύτερα και τους δημοσίους υπαλλήλους, όμως το έργο του αστυνομικού διαφοροποιείται αρκετά από τους υπόλοιπους δημοσίους υπαλλήλους. Θα καλούσα την κυβέρνηση και το Υπουργείο Προστασίας του Πολίτη και του Υπουργείου Εσωτερικών να επανεξετάσει αυτή τη ρύθμιση και να μην δίνει δικαίωμα καθολικής απόσπασης. Αν κάποιος αναλάβει καθήκοντα αντιδημάρχου να το καταλάβω, να απαλλάσσεται για όσο καιρό είναι αντιδήμαρχος και να μπορεί να αποσπαστεί εκεί πέρα, αλλά να είναι δημοτικός σύμβουλος ή να είναι κοινοτικός σύμβουλος και πολλές φορές υπάρχουν και περιπτώσεις οι οποίες είναι και πρόκληση στην κοινή λογική, με μερικές δεκάδες ψήφους, να φεύγει από την υπηρεσία του στην Αθήνα ή στη Θεσσαλονίκη ή οπουδήποτε και να πηγαίνει εκεί, νομίζω ότι δεν έχουμε αυτή την πολυτέλεια. Επίσης, είναι άδικο και για άλλους συναδέλφους αστυνομικούς που μέσα από την επετηρίδα προσπαθούν να μαζέψουν μόρια για να έλθει η ώρα τους και στιγμή τους να πάνε εκεί.

Θα καλούσα την Κυβέρνηση κύριε Υφυπουργέ, να το δει σε συνεργασία και με το Υπουργείο Εσωτερικών, για να γίνουν κάποιες βελτιώσεις, αν όχι πλήρη κατάργηση, κάποιες βελτιώσεις και προς αυτήν κατεύθυνση.

Σας ευχαριστώ.

**ΠΑΝΑΓΗΣ ΚΑΠΠΑΤΟΣ(Προεδρεύων των Επιτροπών):** Τον λόγο έχει ο κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, θα ήθελα να κάνω μερικές παρατηρήσεις όσον αφορά το νομοσχέδιο, κυρίως όσον αφορά το τμήμα εκείνο του νομοσχεδίου που πραγματεύεται θέματα που ανήκουν στην αρμοδιότητα του Υπουργείου Δικαιοσύνης. Πρόκειται για ένα νομοσχέδιο του Υπουργείου Προστασίας του Πολίτη το οποίο περιλαμβάνει θέματα του Υπουργείου Δικαιοσύνης. Η αφετηρία της σκέψης μου είναι ότι περιλαμβάνονται διατάξεις οι οποίες τροποποιούν τον Ποινικό Κώδικα και τον Κώδικα Ποινικής Δικονομίας και οι δύο Κώδικες έχουν γίνει «κουρελού» και υπάρχει σύγχυση και στον νομικό κόσμο για το τι ισχύει και τι δεν ισχύει, με αποτέλεσμα, να συνεπάγεται αυτό ανασφάλεια δικαίου. Επομένως, τέτοιες αλλαγές θα έπρεπε τουλάχιστον να περιλαμβάνονται σε νομοσχέδιο του Υπουργείου Δικαιοσύνης, σε αυτοτελές νομοσχέδιο και η ενσωμάτωσή τους στο νομοσχέδιο του Υπουργείου Προστασίας του Πολίτη υπογραμμίζει, θα έλεγα, τη λογική της Κυβέρνησης για τα θέματα της δικαιοσύνης και ιδίως, για τα θέματα της σωφρονιστικής πολιτικής. Θα έλεγα, ότι δεδομένου του χαρακτήρα και της φύσης της Ελληνικής Αστυνομίας πρόκειται για μία λογική καταστολής και όχι αποκατάστασης απονομής δικαιοσύνης και απόδοσης των κρατουμένων στην κοινωνία, δηλαδή, ο σωφρονισμός διέπεται, στην προκειμένη περίπτωση, από μία τιμωρητική λογική. Για αυτό και όλες οι διατάξεις που αφορούν το Υπουργείο Δικαιοσύνης κατατείνουν στην καταστολή αφού από αυτή την τιμωρητική λογική διέπεται η πολιτική της Νέας Δημοκρατίας. Αυτό αποτυπώθηκε εξ αρχής, από τότε που ανέλαβε τη διακυβέρνηση της χώρας η σημερινή κυβέρνηση, εδώ και έξι χρόνια. Εξ αρχής, λοιπόν, στις κυβερνητικές επιλογές αποτυπώθηκε με την υπαγωγή της Γενικής Γραμματείας Αντεγκληματικής Πολιτικής στο Υπουργείο Προστασίας του Πολίτη, ενώ θα έπρεπε η αντεγκληματική πολιτική, να ανήκει στο Υπουργείο Δικαιοσύνης, όπως γίνεται σε όλες τις χώρες του κόσμου ή τουλάχιστον τις χώρες οι οποίες διέπονται από έναν χαρακτήρα δικαιοσύνης, όπως εμείς τον γνωρίζουμε στη δυτική Ευρώπη. Εκεί ανήκει και θεσμικά.

Η δεύτερη παρατήρηση αφορά το βραχιολάκι. Αφορά την ηλεκτρονική επιτήρηση. Καταρχάς, θέλω να ρωτήσω τον κύριο Υφυπουργό, αφού ο κ. Υπουργός κρύπτεται, πόσοι έχουν βραχιολάκια, πόσοι παρακολουθούνται ηλεκτρονικά σήμερα. Δεν το ξέρουμε. Θα έλεγα, λοιπόν, ότι το βραχιολάκι, δεδομένης της τιμωρητική λογικής, που διέπει την κυβερνητική πολιτική, ούτε ευδοκίμησε, έτσι φαίνεται, ούτε πρόκειται να ευδοκιμήσει. Και αυτό γιατί, επαναλαμβάνω ,τονίζω και υπογραμμίζω, ότι η λογική είναι φυλάκιση για όλα. Και αυτό φαίνεται και προκύπτει και από όλα τα πρόσφατα νομοσχέδια, τα πολλά νομοσχέδια, του Υπουργείου Δικαιοσύνης.

Όσον αφορά τις αγροτικές φυλακές, προσπαθεί το νομοσχέδιο με λάθος τρόπο να επιλύσει ή να αντιμετωπίσει ή τουλάχιστον να περιορίσει τον υπερπληθυσμό των φυλακισμένων, οι οποίοι ζουν υπό άθλιες συνθήκες στις φυλακές κράτησης. Οι αγροτικές φυλακές, με τον τρόπο που εισάγεται η σχετική ρύθμιση, αλλάζουν, αλλοιώνεται ο χαρακτήρας τους. Συνεπώς, ένας θεσμός, ο οποίος θα μπορούσε να οδηγήσει, αφενός μεν στην επιχείρηση ανάληψης εργασίας από τους κρατούμενους και κυρίως, να τους προετοιμάσει για την κοινωνική επανένταξη, αλλοιώνεται και ουσία καταργείται.

Τέλος, μία ακόμα παρατήρηση είναι για τον οργανισμό της Γενικής Γραμματείας Αντεγκληματικής Πολιτικής. Η Αντεγκληματική Πολιτική, η οποία, όπως είπα προηγουμένως, κακώς υπήχθη στο Υπουργείο Προστασίας του Πολίτη λόγω του χαρακτήρα της ελληνικής αστυνομίας, λόγω της φύσης της αντεγκληματικής πολιτικής, θα έπρεπε να υπάγεται στο Υπουργείο Δικαιοσύνης. Η αντεγκληματική πολιτική, λοιπόν, μέχρι σήμερα, η γενική γραμματεία δεν είχε οργανισμό. Δηλαδή, πώς λειτουργούσε, διερωτώμεθα. Και επειδή έχουμε από το παρελθόν με την προηγούμενη Γενική Γραμματέα, κύριε Υφυπουργέ, πράξεις και παραλείψεις, οι οποίες έγιναν και οι οποίες αποτέλεσαν πεδίο, όχι αντιπαράθεσης, αλλά πεδίο πρόκλησης προς το κοινό περί δικαίου αίσθημα, και παρανόμων, θα έλεγα, πράξεων και δράσεων, νομίζω ότι αποδεικνύει ότι αυτή η έλλειψη και αυτό το κενό ήταν εκείνο που επέτρεψε να γίνουν όσα έγιναν επί της προηγούμενης Γενικής Γραμματείας.

Συνεπώς, συμπεραίνω ότι όλες οι διατάξεις, οι οποίες αφορούν το Υπουργείο Δικαιοσύνης, είναι διατάξεις, οι οποίες θα έπρεπε να αποτελέσουν αντικείμενο ενός αυτοτελούς νομοσχεδίου του Υπουργείου Δικαιοσύνης. Και βέβαια διαφωνούμε ριζικά με τον τρόπο που αλλάζει ο Ποινικός Κώδικας και ο Κώδικας Ποινικής δικονομίας, που έχουν καταντήσει κουρελόχαρτο. Τα υπόλοιπα θα τα πούμε στην Ολομέλεια. Ευχαριστώ.

**ΠΑΝΑΓΗΣ ΚΑΠΠΑΤΟΣ (Προεδρεύων των Επιτροπών):** Τον λόγο έχει ο κύριος Υφυπουργός.

**ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη):** Κύριε Πρόεδρε και αγαπητοί μου συνάδελφοι, καταρχάς θέλω μέσα από την ψυχή μου να σας ευχαριστήσω θερμά για τις ευχές σας. Επιτρέψτε μου να πω ότι όλα τα χρόνια που θητεύω εδώ στη Βουλή υπηρέτησα τη συναίνεση, το διάλογο, τη συνεννόηση, το ήπιο πολιτικό κλίμα. Αυτό θα πράξω και στη θητεία μου στο Υπουργείο, που κλήθηκα να υπηρετήσω.

Θέλω τη συνεννόηση μαζί σας στα θέματα που έχω την αρμοδιότητα, θέλω το διάλογο, θέλω τις προτάσεις σας. Θα σας ακούω, θα σημειώνω και τα σωστά, θα πρέπει όλοι μαζί να τα στηρίζουμε και να τα προωθούμε, να τα νομοθετούμε, να τα κάνουμε πράξη. Το νομοσχέδιο που συζητάμε είναι σημαντικό, έχει πολλές διατάξεις. Πάντα υπάρχει το καλύτερο, πάντα πρέπει να πασχίζουμε να αλλάζουμε γιατί όλα αλλάζουν στην κοινωνία. Προβλέπεται λοιπόν η αναδιάρθρωση του αρχηγείου και των επιτελικών υπηρεσιών της ελληνικής αστυνομίας. Δεν είναι μόνο οι τίτλοι. Είπε ο κύριος Οικονόμου, ο οποίος γνωρίζει πολύ καλά το αντικείμενο γιατί έχει θητεύσει στο Υπουργείο, ότι αλλάζουν πολλά, αλλάζει η οργάνωση κι αυτό είναι πολύ βασικό. Προβλέπεται επίσης, η αναβάθμιση της αστυνομικής ακαδημίας και η εκπαίδευση. Από εκεί προέρχονται όλα. Η σωστή εκπαίδευση, η καλή εκπαίδευση, η σύγχρονη εκπαίδευση θα φέρει τον καλύτερο αστυνομικό με την καλύτερη απόδοση.

Επίσης, προβλέπονται ρυθμίσεις θεμάτων που αφορούν τα όπλα, τα πυρομαχικά, τις εκρηκτικές ύλες, τους εκρηκτικούς μηχανισμούς. Προβλέπεται ο εκσυγχρονισμός του θεσμού της ηλεκτρονικής επιτήρησης των υποδίκων, των καταδίκων και των κρατουμένων σε άδεια. Είναι το βραχιολάκι μία ρύθμιση που πρέπει να προχωρήσουμε, που πρέπει να οργανώσουμε σωστά και όχι μόνο για την αποσυμφόρηση των φυλακών, που πλέον είναι αναγκαιότητα. Πρέπει να γίνει σωστή δουλειά πάνω στο βραχιολάκι και φυσικά υπάρχουν και πολλές άλλες διατάξεις σημαντικές, ας μην τις αναλύσω εγώ τώρα, θα επακολουθήσουν συζητήσεις και κυρίως στη Βουλή και τις ανέλυσε με πολύ εύστοχο τρόπο ο Εισηγητής της Νέας Δημοκρατίας.

Η πολιτική ηγεσία του Υπουργείου - εγώ προχθές ανέλαβα - ο κύριος Χρυσοχοΐδης, είναι Υπουργός με τεράστια εμπειρία, έχει δώσει τα δείγματα, ξέρει να ακούει, ξέρει να κάνει συνεννόηση και ξέρει να εκμεταλλεύεται τις σωστές προτάσεις. Θέλουμε λοιπόν, το διάλογο. Θα μελετήσουμε τις προτάσεις των κομμάτων, ακούμε και ενσωματώνουμε ιδέες και προτάσεις. Οι σωστές προτάσεις είναι χρήσιμες. Την ασφάλεια των πολιτών, τη θέλουμε όλοι και όλα τα κόμματα. Θέλουμε όλοι να αισθανόμαστε ασφαλείς όταν πηγαίνουμε στο σπίτι μας, ο πολίτης στο χωριό να αισθάνεται ασφαλής, να μην φοβάται να κοιμηθεί, να μην φοβάται να βγει έξω, να μην φοβάται ότι θα του ανοίξουν το σπίτι του. Το έγκλημα εξελίσσεται. Πρέπει και οι υπηρεσίες ασφάλειας, η αστυνομία μας, να οργανώνεται σωστά, να οργανωθεί ακόμη καλύτερα, να εκπαιδευτεί το προσωπικό ακόμη καλύτερα και αυτό φιλοδοξεί να κάνει και προσπαθεί να κάνει αυτό το νομοσχέδιο και πιστεύω ότι θα το κάνει.

Ευχαριστώ και πάλι για την πολύ εποικοδομητική συζήτηση και τις πολύ καλές προτάσεις, οι οποίες θα μελετηθούν. Έχουμε το χρόνο και μέχρι την ψήφιση στην Ολομέλεια όλοι μαζί να συμβάλουμε για να ψηφιστεί ένας νόμος που θα κάνει την αστυνομία καλύτερη και την ασφάλεια των πολιτών πιο σίγουρη. Αυτή είναι η φιλοδοξία μας και θα κάνουμε ότι είναι δυνατόν όλοι μαζί, γιατί σε τέτοια σημαντικά θέματα, όλοι και όλα τα κόμματα έχουμε να συνεισφέρουμε.

**ΠΑΝΑΓΗΣ ΚΑΠΠΑΤΟΣ(Προεδρεύων των Επιτροπών)**: Ολοκληρώθηκε η τρίτη συνεδρίαση του νομοσχεδίου του Υπουργείου Προστασίας του Πολίτη «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της – Εκσυγχρονισμός του θεσμού της ηλεκτρονικής επιτήρησης υπόδικων, κατάδικων και κρατούμενων σε άδεια – Ρύθμιση θεμάτων κρατούμενων σε σωφρονιστικά καταστήματα και άλλες διατάξεις».

Στο σημείο αυτό γίνεται η γ’ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης ήταν οι βουλευτές κ.κ. Βεσυρόπουλος Απόστολος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμπατσώλη Κωνσταντίνα, Καραμανλής Αχ. Κωνσταντίνος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Χατζηϊωννίδου Μαρία - Νεφέλη, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Γιώργος Ιωάννης, Μαντάς Περικλής, Μπαρτζώκας Αναστάσιος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Λιακούλη Ευαγγελία, Μουλκιώτης Γεώργιος, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Παπαναστάσης Νικόλαος, Γραμμένος Βασίλειος, Κουρουπάκη Ασπασία, Καραγεωργοπούλου Ελένη, Δημητριάδης Πέτρος, Βαλτογιάννης Διονύσιος, Σαρακιώτης Ιωάννης και Χρηστίδου Ραλλία.

Από την Ειδική Μόνιμη Επιτροπή Σωφρονιστικού Συστήματος και Λοιπών Δομών Εγκλεισμού Κρατουμένων, παρόντες ήταν οι Βουλευτές κ.κ. Διαμαντής Γκολιδάκης, Δημήτριος Μαρκόπουλος, Ασημίνα Σκόνδρα, Γεώργιος Σταμάτης, Βασίλειος Κόκκαλης, Ευτυχία Αχτσιόγλου, Τάσος Οικονομόπουλος και Γεωργία Κεφαλά.

Τέλος και περί ώρα 16.20΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΠΑΝΑΓΗΣ ΚΑΠΠΑΤΟΣ**